Кимсиз, жаноб Гударзи?\n18 январ 2021, Тошкент вақти: 19:39\nШайбон Яқинда “Зеркало ХХI” газетасида журналист А.Гударзининг “Шантаж ва ёлғон исканжасида” номли мақоласи чоп этилди. Муаллифнинг ёзишича, “Ҳизб-ут-таҳрир” ҳаракатига алоқадорликда гумон қилиниб, ҳибсга олинган таниқли ёзувчи Эмин Усмон 2001 йил 26 февралда ўз жонига қасд этиш оқибатида ҳаётдан кўз юмган.\n“Мен сиртмоққа тутаман бошни,\nАлвидолар айтиб ҳаётга,\nЮракдаги пушмон тошини\nОлиб кетгум бирга абадга.”\nЭминжон Усмонов, 17 февраль 2001йил”.\nА.Гударзининг таъкидлашича, бу шеър ёзувчининг энг сўнгги асари экан. Шу сатрлар битилгач, орадан роппа-роса 9 кун ўтиб Э.Усмон ўз айбидан пушаймон бўлиб, жонига қасд қилганмиш.\nМуаллиф Э.Усмонни айбдор демайди, балки, унинг фикрича, ёзувчи шунчаки йўлдан адашган.\nУшбу мақола мамлакатда фаолият олиб борувчи инсон ҳуқуқларини ҳимоя қилиш ташкилотлари ва халқаро кузатувчилар ўртасида турли фикр ва мулоҳазаларга сабаб бўлди.\nШу боис “Озодлик» мухбири, аввало, сўнгги вақтларда турли ОАВда шов-шувли мақолалар эълон қилаётган А.Гударзи шахсига қизиқиб кўрди. “Зеркало ХХI” таҳририятидагилар А.Гударзи тахаллусли журналист газетанинг штатдан ташқари ходим экани, унинг асл исми Ойдин Нажаповлигини маълум қилди. Бироқ Нажапов-Гударзи билан ҳеч бўлмаганда телефон орқали гаплашишнинг иложи бўлмади. Таҳририят аъзоси унинг телефон рақамини билмас экан.\n“Ҳьюман райтс уотч” ташкилотининг Тошкентдаги вакиласи Матильда Богнер Гударзи аслида мавжудми-йўқми экани муҳим эмаслиги, муҳими у келтирган далиллардалигини айтади. Унинг назарида мақола жамоатчиликни қамоқхоналардаги аҳвол бирмунча яхшиланганига ишонтириш мақсадида ёзилган.\n“Бу билан, дейди М.Богнер, расмий Тошкент, афтидан, халқаро кузатувчилар ҳамда дунё ҳамжамиятини қийноқлар ва бунинг оқибатида бегуноҳ кишилар қурбон бўлаётгани ҳақидаги маълумотлар аслида ҳақиқатдан йироқлигига ишонтирмоқчи”.\nМақолани ўқиш жараёнида: “Нима учун Эмин Усмон иши орадан икки йил ўтиб қайта тилга олинди, устига-устак бундай кўринишда?” деган савол туғилади.\nЎзбекистон инсон ҳуқуқларини ҳимоя қилиш жамияти раиси Толиб Ёқубовнинг фикрича, Ўзбекистон раҳбариятининг ноқонуний ҳаракатларини геноцид ва инсониятга қарши жиноятлар сифатида тоифалаш мумкин. А.Гударзиникига ўхшаган мақолалар уларнинг ўз жиноятини яширишга уринишни бошлаганидан дарак беради. Менинг назаримда, яқинда Шовруқ Рўзимуродов (мухолифатнинг қамоқхонада вафот этган вакили) тўғрисида ҳам шунга ўхшаш мақола пайдо бўлади, деди Т.Ёқубов.\nМ.Богнер Эмин Усмоннинг ўз жонига қасд қилгани ҳақида А.Гударзи келтирган далилларини инкор этади. Унинг айтишича, ҳукумат Э.Усмон ўлими масаласида мустақил текшириш ўтказишга имкон бермаган. Шундай экан, ёзувчининг ўз жонига қасд қилгани тўғрисида гапирмаса ҳам бўлади.\nЭ.Усмоннинг вафоти ҳақида маълумот тарқатилгач, “Озодлик” мухбири марҳумнинг хонадонида бўлганини эслатиб ўтиш ўринлидир. Ўшанда ёзувчининг ўғли мухбирга отасининг орқа миясида жароҳат излари борлигини айтганди. Бундан ташқари, Э.Усмон бир автобус милиция ходимлари назоратида дафн этилганига талай киши гувоҳ бўлган.\nАксар кузатувчилар ушбу далилларга таяниб, “Зеркало ХХI” газетасида чоп этилган мақола ортида улкан жиноятни яширишга уриниш мақсади мавжудлигини айтмоқда.


Италия инқирози. Муаммо нимада?Haqida.net\nHome Dunyo Италия инқирози. Муаммо нимада?\nБундай схемада рақиблар қанот футболчилари ортга қайтавериши шарт бўлмагани учун ҳужумда сон жиҳатдан устунликка эга бўлишади. Итальянлар кўниккан услубда медиано – ҳимоядан чиқишга жавобгар амплуа ва икки медзаллар (яна ярим ҳимоячилар) бор. Медзаллар сал олдинроқда ҳаракатланишади ва турли вазифаларни бажаришлари мумкин. Жумладан, симметрик ўйин қуриш (бунинг эвазига позицион ҳужумлар учун турли вариантлар ҳосил қилинади), шунингдек, прессингни кенг олиб бориш.\nҚараймиз: ўн йил бўлмоқдаки Италия ёшлар терма жамоалари (U17 дан U23 гача) – биронта турнирда ғолиб бўла олмади. Бу вақтда – Испания, Германия, Франция ва ҳатто Англия – қатор совринларни қўлга киритди. Италиялик буюк футболчилар орасида энг ёши – 1979 йилда туғилган. «Саксонинчи йиллар» вакилларидан фақат Даниэле Де Россини ажратиб кўрсатиш мумкин. Аввалги замонларда эса буюклар деярли ҳар йилда туғилган.\nЯкунда ФИФА бу ўйинни ўртоқлик учрашуви мақомида ўтказиш ҳақида қарор чиқаради. Ўйинда италияликларни қониқтирадиган натижа – 2:2 ҳисоби қайд этилганди. Ўйин ўта асабий руҳда ўтган, мезбон жамоа фанатлари стадионга тушиб кетишганди.\nИталия учун мундиалга бора олмаслик – фожиами?\nЯна 8 овоз керак, депутатлар Тереза Мэйни четлатишмоқчи


“Бирдамлик” ҳаракати Ўзбекистон Ўзбекистон Конституцияси кунига бғишлаб ғайри оддий акция ўтказмоқчи - Фарғона.Ру ахборот агентлиги\n07.12.2011 09:51 msk\nМухолифатдаги “Бирдамлик” Халқ ҳаракати 8 декабрь куни нишонланадиган Ўзбекистон Конституцияси кунига бағишлаб 7 декабрь куни Тошкентда “Олойда – ОШ” (оммавий шикоятлар) хайрия лотереясини ўтказишни режалаштирмоқда, дея хабар беради ҳаракатнинг сайти.\nЛотерея Ўзбекистон пойтахтининг марказида, Олой бозори олдида соат 11:00 дан 13:00 гача вақт давомида ўтказилади. Акцияда хоҳлаган одам қатнаша олади. Унда иштирок этишни истаганлар бир варақ қоғозга ўз исми-шарифини ҳамда ютуқ фамилиядошларга чиқиб қолганда адашиб қолмаслик учун паспорт рақамаларини ёзиб беришлари керак. “Бирдамлик” ютуққа 20 та “Хонадон” соврини (қиймати 50 доллар) ва битта қиймати 1000 долларга тенг “Чойхона” суперсовринини қўйган.\nБундан ташқари, ғайри оддий ижтимоий акция ташкилотчилари Ўзбекистон Конституциясини энг яхши билағонлари ўртасида танлов ўтказишни режалаштирганлар. Мамлакат Асосий қомусининг мазмун моҳиятини энг эхши таърифлаб бера оладиган беш нафар танлов иштирокчисига 100 доллардан берилади.\n“ОШ” акциясининг ғоя ва мақсадлари, тадбир ким томонидан молиялаштирилаётгани ҳақида “Фарғона” ахборот агентлигига “Бирдамлик” ҳаракатининг аъзоси, Ўзбекистон телевидениеси “Ёшлар” телелканалининг собиқ журналисти Малоҳат Эшонқулова сўзлаб берди.\n-Малоҳат, акция ўтказишга пулни қаердан олаяпсиз?\n-“Бирдамлик” Халқ ҳаракати АҚШ, Норвегия, Швеция ва Россия каби мамлакатларда рўйхатдан ўтган. Шунингдек, Ҳаракат айни кунда ўндан ортиқ давлатларда ҳозирча рўйхатдан ўтмасдан фаолият олиб бормоқда. Ҳаракатининг қароргоҳи АҚШда жойлашган. “Олойда – ОШ” хайрия лотереясининг молиявий жиҳати ҳақида сўз юритиладиган бўлса, барча фаолларнинг аъзолик бадаллари, шунингдек, хайрия маблағлари Ҳаракатининг бош офисига келиб тушади. Бу маблағ турли тадбирларга, бир сўз билан айтганда, зарур деб ҳисобланган керакли йўналишларга сарфланади. Бош қароргоҳдан Ўзбекистон Республикаси Конституцияси куни муносабати билан хайрия лотериясини ўтказиш таклифи келиб тушганди. Биз уни маъқулладик ва шу аснода тайёргарликни бошладик. Қисқа қилиб айтганда, мазкур тадбирни АҚШдаги бош қароргоҳимиз молиявий жиҳатдан таъминламоқда.\n- Акцияда қанча одам қатнашади?\n- Олдиндан бир нарса дейиш қийин. Бироқ шуни аниқ айтишим мумкинки, “Олойда – ОШ” хайрия лотериясига Республикамизнинг барча вилоятларида фаолият олиб бораётган “Бирдамлик” Халқ ҳаракати раҳбарлари таклиф этилган. Вилоятлардаги Ҳаракат фаоллари келиши бу – аниқ. Биз вилоятдаги Ҳаракат фаолларига тадбирни оммалаштириш мақсадида жойларда лотериянинг мақсад ва муддаоси хусусида тарғибот ва ташвиқот олиб боришни таклиф қилгандик, улар бу таклифни қувватлашди. Ҳар бир вилоятдан Ҳаракатнинг вилоятдаги раҳбарларидан ташқари тўрттадан кишининг келиши кутилмоқда. Ҳозирги ҳисоб-китобларга кўра хайрия лотерияси тадбирига 60 нафардан ортиқ кишиларнинг иштирок этиши тахмин қилинмоқда. Вилоятдан келган барча фаолларнинг сафар-харажатлари Ҳаракат томонидан тўлиқ қопланишини маълумот ўрнида айтиб ўтиш жоиз. Шунингдек, тадбирга Ўзбекистонги барча дипломатик корпус вакиллари, мамлакатда фаолият олиб бораётган жамики ҳуқуқ ҳимоячилари ҳам таклиф этилган.\n- Бундай акцияни ўтказишдан муддао нимада?\n- Биласизми, биз октябрь ойида ҳам “Оммавий шикоят”, яъни “ОШ” тадбирини ўтказишга уриниб кўргандик. Бу уринишимиз муваффақиятсизликка учраганидан хабарингиз бор. Бунинг сабаби нимада? Мен халқимизни хуқуқий саводсиз демоқчи эмасман. Бу борада оммада керагича билим етарли. Бироқ афсуски, кишиларимиз лоқайд – қонунларга ва унинг ижросига бепарво. Бундай бепарволик қаердан келиб чиққан? Маъмумки, мамлакатимизда жамики қонунлар, ҳатто Конституция ҳам ишламайди. Назаримда, айнан ана шу қонунларнинг ҳаётга том маънода тадбиқ этилмаётганини билган, кузатаётган, бевосита иштирокчиси бўлаётган халқнинг ҳафсаласи пир бўлиб, барчасига этак силаб қўя қолган. Ортга чекинган. Ундай бўлмаслиги керак. Халқ таслим бўлмаслиги керак. Фуқаролар лоқайд ва бепарво бўлганлиги учун ҳам қонунлар ижроси йўқ, Конституцияси ишламайди бу мамлакатнинг.\nЭкспертлар Ўзбекистон Конституцияси мазмун-моҳияти жиҳатидан идеал “демократик ҳужжат” дея баҳолайдилар. Бироқ унинг низомлари кўп ҳолларда ижро этилмай, қоғозда қолаяпти. Мисол учун, республиканинг асосий қонунда айтилишича, халқ давлат ҳокимиятининг бирдан-бир манбаи бўлиб, фуқаролар ўз ижтимоий фаолликларини Ўзбекистон Республикаси қонунларига мувофиқ митинглар, йиғилишлар ва намойишлар шаклида амалга ошириш ҳуқуқига эгадирлар. Амалда эса мамлакатда ҳар қандай ижтимоий фаолликни миршаблар ёрдамида шавқатсиз бостириш муҳити ҳукмрон.\nХалқ Конституция ва қонунлар ижросини Хукуматдан қайта-қайта талаб қилиши, керак бўлса оёққа қалқиши, бу йўлда чекинмаслиги, толмаслиги керак. Халқ – бу енгиб бўлмас куч. Фақат талаб қилишдан тўхтамаслик, бепарво қўл силтамаслик керак. Шу маънода менимча, одамларимизнинг сиёсий ва ҳуқуқий қарашларини чархлаш зарур. “Олойда-ОШ” хайрия лотериясини ўтказишдан мақсадимиз ҳам шу: фуқароларимизда қонунлар, хусусан Конституцияга нисбатан қизиқиш уйғотиш, халқнинг талабчанлигини ошириш. Хушёр торттириш. Сир эмас, одамларимиз орасида Конституцияни ҳатто бир бор қўлга олмаганлар бор. Шу сабабли биз катта миқдорда Конституция китобини харид қилиш истагидамиз. Аммо пойтахт шаҳар Тошкенту азимнинг деярли барча китоб дўконларини кўрдик, қидирдик, таассуфки, бирорта китоб дўконида Конституция китоби сотувда йўқ. Ёлғон бўлмасин, бугун фақат рус тилида чоп этилган вариантидан 20 дона топа олдим холос.\nҲали вақт бор, китоб қидирувини давом эттирамиз, ва унинг ўзбек тилидаги вариантини ҳам албатта топамиз деб умид қиламан. Конституция китобининг ҳатто ушбу сананинг 19 йиллиги олдида сатувда йўқлиги мени, очиғи, ҳайрон қолдирди. Нима, фуқароларимиз уни ўқиб, ўрганиб қўйишидан, кейин ҳақ-ҳуқуқларини талаб қилишидан қўрқишади, чоғи. Тушунмадим. Хуллас, биз конституция китобларини олиб, унинг бош саҳифасига “ Мамлакат Қомуси бу – сизу бизнинг яшаш дастуримиз. Уни ўқинг ва фарзандларингизга ўқитинг. “Бирдамлик” Халқ Ҳаракати тавсия қилади” дея ёзиб, тадбир иштирокчиларига байрам туҳфаси сифатида тақдим этиш ниятидамиз. Шунингдек, тадбирда нотиқларимиз Конститутциянинг мазмун моҳияти ҳақидаги маъруза қилишлари ҳам режалаштирилган.\n“Нега айнан хайрия лотерия ўйини ўтказишни муддао қилдингиз?” деб сўрайдиган бўлсангиз, айни дамда иқтисодий буҳронлар барча элларнинг, жамики давлатларнинг буғзидан олган. Бундан Ўзбекистон ҳам мустасно эмас. Очиқ айтиш керак, аҳолининг аксарияти ночорликда умргузорлик қилмоқда. Ҳатто, қозонида ҳафталаб гўшт қайнамаётган оилалар бор. Хайрия лотерия ўйини баҳонасида Конституция байрами куни майли-да, лоақал 10 та, 20 ёки 30 нафар кишининг қозони қайнаса деймиз. Бу истак ёмонми? Модомики лотерия ўйини хайрия деб аталар экан, унда ўйин қилмай ютуққа қўйиладиган ўша маблағни одамларга шунчаки тарқатиб қўя қолмайсизми деб ҳам айтарсиз? Биласиз, халқимиз ниҳоятда ориятли, қанчалик қўли калта бўлмасин, садақа олишдан ор қилади, ғурури баланд. Одамларимизнинг ҳамиятига тегиб, хайр-эҳсон қилиб нима қилдик? Маблағни шундай тортиқ қилиш керакки, токи кишиларнинг ғурури шикастланмасин, кўнгли синмасин. Хайрия лотериямизда одамлар омадларини синаб кўрадилар ва толеи кулиб боққанлар аталган ютуқни ҳоллоллаб оладилар.\n- Бундай лотерея ўтказишга расмийлардан рухсат олганмисиз?\n- Ҳукуматдан демоқчисиз, шундайми? Наҳотки Конституция кунини нишонлаш учун ҳам ҳукуматдан рухсат олинса? Йўқ, биз ҳеч бир ҳукумат идорасига мурожаат этмаганмиз ва ҳеч қандай рухсат ҳам олмаганмиз. Негаки бу бир марталик лотерия ўйини. Қолаверса у ўз номи билан Хайрия лотереяси деб аталган.\n- Расмийлардан қўрқмаяпсизми, улар сизни ноқонуний лотерея ўтказишда айблашлари мумкин?\nОтветь: Биласизми, ҳукумат телевединиясида ишлаб юрган пайтларимда бир таниш прокурор суҳбат чоғида ҳазил аралаш “Агар биз истасак, ҳатто ана у ғўдайиб турган столбага ҳам статья қўя оламиз”, деган эди. Аслида, ҳақиқатдан ҳам шундай. Қонунларимиз мисоли бир резинка. Истаган одам хоҳлаган томонига тортиши мумкин. Кимнинг кучи кўп бўлса, ким зўр бўлса, қонун ўша томонга чўзилиб кетаверади гўё. Шу маънода, амалдаги ҳукуматдан ҳамма нарсани кутиш мумкин. Аммо мен бу ишимизда ҳеч бир жиноят аломатларини кўрмаяпман. Негаки, Конституция байрами муносабати билан бир марталик хайрия лотереяси ўтказаяпмиз. Аттиги бир марталик. Адашмасам, ҳар бир жиноий ҳаракат замирида моддий манфаатдорлик, ёвузлик ётади, шундай эмасми? “Бирдамлик” Халқ ҳаракати хайрия лотереяси ортидан ҳеч бир моддий манфаат, молиявий фойда кўзламайди. Аксинча, фуқаролар манфаати кўзланади. Халқ манфаатини ўйлаш жиноят ҳисобланадими Ўзбекистонда? Қоларверса, 100-200 кишига Давлат қомуси – Конституция китобини бепул тарқатиш – туҳфа қилиш жиноят саналса, энди билмадим... Ҳатто тоталитар давлатларда ҳам Конституция кунида бирор бир валломат чиқиб, Конституция китобини одамларга туҳфа қилса, бундан ҳатто тоталитар ҳокимият раҳнамолари ҳам хурсанд бўлади, адашмасам... Эртага нима бўлиши ҳақида фол очиш қобилиятимиз йўқ. Шундай экан, кутамиз? Нима бўлишини вақт кўрсатади.\n- Ютуққа доллар тарқатасизми ёки сўмда берасизми. Агар доллар тарқатсангиз, ноқонуний валюта операцияларни ўтказишда айбланишингиз мумкин.\nбирини амалга оширишда мамлакат қонунларини бузмоқчи эмасмиз. Мавжуд қонунчиликка сўзсиз бўйсунамиз, албатта. Яъни, “Олойда – ОШ” хайрия лотереясида ютуқ ўйналади. Ғолибларга ютуқни биз тарқатмаймиз. Тадбир давомида ғолибларга ютуқларини тасдиқловчи чек берилади, холос. Шунингдек, ғолибларга АҚШдаги бош қароргоҳимизнинг манзили, алоқа телефонлари тақдим этилади. Хайрия лотерея ўйинидан сўнг ғолиблар қўлларидаги чек ёрдамида АҚШдаги бош қароргоҳимиз билан телефон, электрон почта орқали боғланишлари ва ютуқларини олишлари мумкин. Ғолибларга ютуқ банқ орқали АҚШ доллари ҳисобида юборилади. Хайрия лотерияси чоғида ҳеч қандай валюта операцияси амалга оширилмайди, Ўзбекистоннинг валютага оид қонунларига хилоф иш тутилмайди.


Марадона Блаттерни “аҳмоқ ва ўғри” дея кескин танқид қилди\n07:24 / 26.05.2015\nАргентиналик собиқ футболччи Марадона ФИФA раҳбари Йозеф Блаттернинг яна ташкилот президенти лавозимига ўз номзодини қўйганидан ғазабланмоқда.\n“Охирги йилларда футбол яхши томонга ўзгаргани йўқ. Унинг бош ишчи органи коррупция майдонига айланди. Блаттер раҳбарлигида ФИФA шармандагарчилик ва бемаъниликка айланди, футболга ҳақиқатда бефарқ бўлмаганларнинг барчаси шундай фикрда. Замонавий дунёда бирор одам беш маротаба кетма-кет битта раҳбар лавозимни эгаллаши қабул қилинмаган, бу БМТ тамойилларига ҳам зид келади, бундай ҳолат демократик давлатларда содир бўлмайди, бироқ ФИФA учун оддий ҳол. Биз бутун умр якка ҳоким бўлишни истаётган одамга йўлиқдик.\nМен одамлардан Блаттернинг бешинчи муддатга ўз номзодини қўйгани ҳақида сўраганимда ҳар доим бир хил жавоб оламан: “У кимнингдир ҳимояси, хайрихоҳлиги ва ҳомийлиги остида йиллар давомида ишонч қозонган”. Бироқ ҳеч ким у ҳақиқатдан ҳам шу лавозимга лойиқлигини ва энг яхши номзод эканлигини, ғалаба қозонишини айтмаяпти.\nКўпчилик Блаттерни доимо қамоқ жазосидан қочишга муваффақ бўладиган қари мафиозига қиёслайди. У ирқчилик билан курашиши ва аёл футболини ривожлантиришини ваъда қилмоқда. Бу менда савол уйғотмоқда. Унда у қолган тўрт муддати давомида нима билан шуғулланди? Буни ҳамма билади: ўз атрофини чўнтакларини футбол ҳисобига қаппайтирган қаллоблар билан ўраб олган. Агар у ростгўй одам бўлганда, ўз вақтининг ярмини ФИФA молиявий фаолиятининг ташқи текширувларини тўхтатиш учун ишлатган бўлармиди?”, дейди Марадона.\n“Нима учун бу 79 ёшли айёр тулки бешинчи муддатда ҳам президент бўлиши керак? Унинг ҳамтавоқлари ўз хоналаридаги мебелдан бошқа ҳамма нарсани ўғирлаб бўлишди, Блаттер эса ҳеч нарсани билмаслигини айтяпти. Балки биз уни Авлиё Зепп Бегуноҳ жаноблари дейишимиз керакдир? Блаттер ўзини бехабардек тутмоқда. Агар ташкилот зиён кўраётган бўлса, ҳамма пора олаётган бўлса ва сен ҳеч нарсадан бехабар бўлсанг, унда сен ёки ахмоқ, ёки ўғрисан. Бу барча аксилкоррупцион терговлар футболни нафратланиш ботқоғига ботирмоқда. Камдан-кам спорт турлари футболчалик танқид қилинади. Бунинг аксарияти Блаттер сабабли содир бўлмоқда.\nФутболнинг асосий ҳомийлари ундан воз кечишди. Европа кенгашлари Блаттерни 100 млн долларлик зиёнларда айблашмоқда. Федерал қидирувлар бюроси 2022 йилги Жаҳон чемпионати мезбони қандай танлангани ҳолатини текширмоқда. Бизга ёш, ижодкор ФИФA раҳбари керак. Бизга мафия маданияти эмас, футбол маданияти керак. Биз футбол қайтишини истаймиз”, деб Марадонанинг айтган сўзларини келтириб ўтди The Telegraph нашри.\nМаълумот учун, 29 май куни Цюрихда FIFA президентига сайлов бўлиб ўтади. Сайлов арафасида Нидерландия қироллик футбол уюшмаси президенти Михаэль ван Прааг ва португалиялик афсонавий футболчи Луиш Фигу ўз номзодларини қайтариб олди. Энди бу лавозимга фақатгина икки номзод – ФИФАнинг амалдаги президенти Йозеф Блаттер ва Осиё бўйича ФИФА вице-президенти, Иордания шаҳзодаси Али ибн Ал-Хусайн даъвогарлик қилмоқда.


Буюк Британия аҳолиси Бош вазир Борис Жонсоннинг маошини камайтиришни талаб қилмоқда - Hidoyat.uz\nАсосий саҳифа Янгиликлар Дунё янгиликлари Буюк Британия аҳолиси Бош вазир Борис Жонсоннинг маошини камайтиришни талаб қилмоқда\nЧоп этилди Iyun 24, 2020 Буюк Британия аҳолиси Бош вазир Борис Жонсоннинг маошини камайтиришни талаб қилмоқдаda fikr bildirishni o'chirish\nБританияликларнинг аксарияти (75%) коронавирус пандемияси даврида мамлакат бош вазири Борис Жонсоннинг ўз иш ҳақини қисқартиришини ёқлаб овоз беришди, деб ёзади «Daily Mail» ўтказилган сўровнома натижаларига таяниб.\nҚайд этилишича, британияликлар Жонсон нафақат ўзининг, балки бошқа катта вазирларнинг ҳам маошларини 10 фоизга камайтиришини хоҳлашмоқда.\nТаъкидланишича, овоз берганларнинг 13 фоизигина Бош вазирнинг иш ҳақини камайтирмаслик учун овоз берган. Респондентларнинг 11 фоизи эса жавоб беришдан бош тортишган.\n“Британияликларнинг тўртдан уч қисми Борис Жонсоннинг Лондон мэри Содиқ Хонга тақлид қилишини ҳамда йиллик маошини 15 минг фунтов стерлингга қисқартиришини исташмоқда”, деб ёзади газета.\nНамозда қичқирадиган бола


Январь-сентябрь ойларида Ўзбекистон ташқи савдо айланмаси 19,95 млрд. долларни ташкил қилдиHaqida.net\nHome Dunyo Январь-сентябрь ойларида Ўзбекистон ташқи савдо айланмаси 19,95 млрд. долларни ташкил қилди\nЎзбекистон Республикасининг ташқи савдо айланмаси 2017 йилнинг январь–сентябрида 19 951,5 млн. АҚШ долларини, жумладан экспорт – 10 359,6 млн. АҚШ долларини, импорт – 9 591,9 млн. АҚШ долларини ташкил этди. Бу ҳақда Давлат статистика қўмитасининг 2017 йилнинг январь-сентябрь ойларидаги асосий иқтисодий ва ижтимоий кўрсаткичлар бўйича ҳисоботида айтилади.\nТашқи савдо айланмасининг сальдоси – 767,7 млн. АҚШ долларни, шу жумладан МДҲ давлатлари билан 715,8 млн. АҚШ долларини ва бошқа давлатлар билан 51,9 млн. АҚШ долларини ташкил этди.\nРеспублика резидентларининг ташқи савдо операциялари асосан Осиѐ (жами товар айланмасининг (45,7 фоизи), Европа (44,2 фоизи) ва Америка (2,6 фоизи) давлатлари билан амалга оширилган бўлиб, жами савдо айланмасининг 92,5 фоизини ташкил қилди.\nМДҲ давлатлари орасида Россия, Қозоғистон, Қирғизистон, Украина ва Тожикистон давлатлари, ташқи савдо айланмасида асосий ҳамкорлар ҳисобланиб, уларнинг жами ташқи савдо айланмасидаги улуши 28,6 фоизни ташкил қилади, бошқа давлатлар орасида Хитой, Туркия, Корея Республикаси, Германия, Афғонистон, Бразилия, Ҳиндистон, Латвия, Эрон, Франция, Литва, АҚШ, Италия давлатлари ҳисобланади ва уларнинг улуши 40,4 фоизни ташкил қилади.\nМесси ва Маскерано Москвага етиб келди


Мунажжимлар башорати: 2018 йилда Арслон буржи вакилларини нималар кутмоқда? » Ўзбекистон янгиликлари – Zamin.uz\nАрслон буржида туғилганлар табиатан қизиққон бўлишади. Бу йил шу хусусиятига таянган ҳолда ўз мақсадига эришишади. Лекин ит йили қизиққонликни кўтармайди. Демак, сиз вазият билан ҳисоблашган ҳолда ит йилига нисбатан муносабатларни ўзгартиришингиз лозим. Акс ҳолда эзгу мақсадларга етишингиз оғир кечади.\nФеврал ойи хотиржамликда ўтади. Бу ойда сиз ташқи кўринишингизга зеб бериш ва ит йили билан муносабатларни чуқурлаштириш пайида бўласиз. Шунинг ҳисобига баҳор ойининг ўзидаёқ тижорат билан шуғулланувчилар ишни мустаҳкам йўлга қўйиб даромад кетидан қувишни бошлаб юборишади.\n2018 йил сизга ҳар жабҳада муваффақиятларни ваъда қилмоқда. Фақат ўзингиздек омадли бўлмаганлар устидан кулиш ёки уларга паст назар билан қарашни бас қилишингиз тавсия қилинади. Иш керагидан ортиқ кўп бўлади. Лекин шунинг орасида шахсий муаммоларни бартараф этишга ҳам вақт топасиз.\nОила қуришга улгурмаганлар ниҳоят янги йилда бўлғуси бахтини учратади. Демак, сиз йил бошиданоқ тўй харажатлари учун пул йиға бошлашингиз керак бўлади.\nОилалиларнинг хонадонида ҳам аҳиллик ҳукм суради. Шундай бўлиши ҳам керак-да. Негаки, ит йили аҳилликни, садоқатни кўпроқ қадрлайди. Ёз ойларида ўзга мамлакатларга оилавий саёҳат уюштирсангиз ҳам ортиқчалик қилмайди. Фақат ундан олдин уйингиз таъмирини ҳал этиб қўйишингиз талаб қилинади. Мартабани ошириш ҳам асосий режалар қаторида туради. Сентябр ойига бориб барча муаммолар ижобий ҳал этилади. Айниқса, тадбиркорлар бу ойда ўта фойдали шартномаларга имзо чекиб, пулига пул қўшишга муяссар бўлади.\nҚишда молиявий жиҳатдан аҳволингиз жуда яхши кечади. Камлик кўрмайсиз. Глобал муаммолар кўндаланг келиб сизни безовта қилмайди.\n2018 йил охирида кўпчилик оилаларда чақалоқ йиғиси янграши кутилади. Шубҳасиз, бу янгилик анча-мунча харажат қилишга ҳам сизни мажбур этади. Тўғри-да, акс ҳолда нима учун яшайди одам. Яхшиликка бўлса, қанча харажат қилсангиз ҳам арзийди.\nОила қурмаганларнинг айримлари йил давомида олис сафарга чиқиб, ўша ёқларда ўз бахтини учратишлари эҳтимолдан холи эмас.\nЭсда тутинг, ит йили сотқинлик, иккиюзламачиликни хушламайди. Демак, кимнидир севсангиз, унинг юзига оёқ қўйишингиз тавсия этилмайди. Оилалилар жуфтини, яқин инсонларини янада қаттиқроқ севсинлар. Шунда 2018 йил бу оилага барака, қувонч ҳадя этишдан тийилмайди.\nАлбатта, баъзи оилаларда барибир хиёнат кўзга ташланмай қолмайди. Аммо бу ҳаракатларни ҳеч ким олқишламайди. Худодан қўрқиш керак ва у хоҳлагандек яшаш керак. Ташқаридаги хуфиёна муносабатлар балога гирифтор этмай қўймайди.\nЁлғиз бўлсангиз, сизга ит йили тўлақонли оилани ваъда қилмоқда. Сиз бу оиланинг қадрига етиб, жуфтингизни бошда кўтариб юрсангиз арзийди. 2018 йил сизга шундай дунёларга арзирли бахтни тақдим этмоқчи.\nОилали дўстларимизга бўлар-бўлмас баҳоналар билан жуфтини танқид қилавермаслик, жанжалга сабаб бўлувчи ҳаракатларни содир этмаслик тавсия этилади.\nЙил давомида асосан қувончли, ёрқин лаҳзалар жуда кўп бўлиши кутилади. Фақат уларнинг қадрига ета олсангиз бас. Тўғри, қариндошларингиз тарафидан инжиқликлар, норозиликлар бўлиши табиий ҳол. Сиз бу икир-чикирларни дипломатик йўл билан силлиқчасига ҳал этишингиз лозим.\n2018 йили жуфтингиз, фарзандларингиз тарафидан кўплаб кутилмаган совғаларни қабул қилиб олишингиз эҳтимоли бор. Рашк балосига асло кенг йўл очиб берманг. Чунки рашк метиндек мустаҳкам қалъаларни ҳам ер билан яксон қилишга қодир иблисона одатдир. Майли, жуфтингиз, яқинларингиз ҳар бир босган қадамингизни назоратда ушласинлар. Эътибор қилманг. Сукут ёрдамида ўз садоқатингизни исбот қилинг.\n2018 йили кўпроқ дам олиб, камроқ ишлашингиз керак. Йўқса саломатлигингизга путур етказиб қўйишингиз мумкин. Парҳез, табиат қўйнида дам олиш, саёҳатга чиқиш саломатлигингизни мустаҳкамлашда жуда асқотади. Зарарли одатларни ташлаш учун ҳам ит йили қулай кечади. Эрталаблари гимнастика, кундузи спортнинг фаол турлари билан шуғулланишни канда қилмасангиз, соғлиғингизга ҳеч қандай хавф раҳна сола олмайди.\nЭрталаблари нонушта қилишда ҳам гап кўп. Кавлорияга бой маҳсулотлар, жумладан, ёнғоқ, ерёнғоқни кунига меъёрида истеъмол қилиш гемоглабинни кўтариб, юрак фаолиятини яхшилайди. Ёки шароит кўтарса, эрталаблари қаймоқ истеъмоли ҳам зарар қилмайди. Асосийси, соғлиқ тобида бўлиши учун кўпроқ ҳаракатланиш лозим. Бир жойда ётиб қолсангиз, йўқ жойдан касалликлар келиб чиқаверади.\nТоза ҳавода кўп сайр қилиш ҳам умрни узайтиради. Нафас йўлларингиз тозалана боради. Фаоллигингиз ортади. Энг хавфли вирусларни ҳам тоза ҳаво сайри йўқ қилади.\n2018 йили баъзи дўстларимизнинг омади келиб лотереяга катта пул ютиб олишлари эҳтимолдан холи эмас. Лекин йил давомида тежамкорликкина сизга дўстлик қилиши мумкин. Қўлингизга келиб тушган пулларни аниқ режа асосида сарфлай билсангиз, ҳеч қачон пулга зориқиш сезмайсиз. Кўнгилочар тадбирлар, зиёфатлар уюштириш ит йилига умуман тўғри келмайди. Азартли ўйинлардан, пул билан боғлиқ таваккалчиликлардан тийилинг. 2018 йил сокин ва меъёрни билган ҳолда яшашингиз тарафдори. Йил охирига бориб баъзилар қўшимча даромадли иш топиши зарур бўлади.\nТижорат билан шуғулланишни ният қилганлар йил бошиданоқ бу ишга киришаверишлари мумкин бўлади. Худди шу паллада сиздан қачондир қарз олганлар қарзини қайтаради. Худо дилига солган бўлса керак-да. Бу айни муддао бўлади-ю, сира иккиланмасдан тижоратга қўл ураверсангиз ярашади.\nМартабангизни ошириш ниятида яшаётган бўлсангиз, бу ишда қайсарлик ва принципиаллик талаб қилинади. Бусиз мақсадга етишингиз мушкул. Бу масалада арслон буржида туғилган аёлларга ҳавас қилса арзийди. Улар мартабани ошириш масаласини йилнинг биринчи чорагидаёқ қойиллатишади.


Ис газидан заҳарланиш – эҳтиётсизлик оқибатими? — manzur.uz\nИс газидан заҳарланиш – эҳтиётсизлик оқибатими?\nmanzur.uz / 09.12.2019 161\nАфсуски қиш келиб, об-ҳаво совиши билан ис гази (угарный газ)дан заҳарланиш ҳолатлари ҳақида аянчли хабарларни эшита бошлаймиз. Хўш, бу фожеаларнинг асосий сабаби нима? Тўғри, муайян ижтимоий ва иқтисодий сабаблар ҳам бор. Аммо асосий сабаб одамларнинг эҳтиётсизлиги, хавфсизлик қоидаларини билмаслиги ҳисобланади. Негаки ҳаво минус даражага тушиб кетганда айримлар иссиқликни тежаш мақсадида хонадон деразаларига клеёнка тутишади, қиш олдидан уйдаги печларнинг мўриларини тозалашга эътибор қилишмайди. Бунинг устига хавфсизлиги кафолатланмаган қўлбола иситиш печларидан фойдаланишади. Баъзилар эса ҳатто қийма кабоб пиширилган мангални чала ёнган кўмири билан уйга олиб киради. Тўғри, ҳаммамиз совуқ тушганда турли усулда уйни иситишга ҳаракат қиламиз. Аммо амал қилиш керак бўлган қоидаларни унутмаслигимиз керак.\nИс гази (СО) рангсиз, ҳидсиз заҳарли бирикма бўлиб, табиий газ, ёқилғи, кўмир, ўтин чўғлари тўлиқ ёнмаслиги оқибатида ҳосил бўлади. Тутун таркибида 3%, ишланган газда 13%, портловчи газлар таркибида эса 50-60% гача ис гази бўлади.\nИс гази организмга нафас аъзолари орқали таъсир этади. Оқибатда гемоглобиннинг тўқималарга кислород ташиш хусусияти кескин пасайиб, гипоксияга олиб келиши, оғир ҳолатларда эса инсон ҳаётдан кўз юмиши мумкин. Заҳарланиш ҳолатлари шамоллатиш тизими яхши ишламайдиган корхоналарда, табиий газ билан иситиладиган хонадонларда, кўмир печка билан истиладиган уйлар, ҳаммомларда ёнувчи модданинг тўлиқ ёнмаслиги натижасида заҳарланиш мумкин.\nИс газидан заҳарланиш сабаблари\nностандарт иситиш печлариларидан фойдаланиш;\nҳаво алмашадиган туйнукларни беркитиб (тўсиб) қўйиш.\nгаз ва муқобил ёқилғи (кўмир, ўтин ва бошқа) турларидан фойдаланишда хавфсизлик қоидаларига риоя этмаслик;\nпечларнинг зарарли тутунни ҳайдашга мослашган дудбуронларини нотўғри ўрнатиш;\nгаз ёки бошқа муқобил ёқилғига мослаштирилган печлар ҳамда суюлтирилган углеводород газ балонларини ухлаш хонасига олиб кириш;\nАйрим фуқаролар газ плитасидан бинони иситиш ва кийимларни қуритиш мақсадида фойдаланади. Ҳатто баъзилар табиий газ босимини кўпайтириш учун плитанинг ёнувчи кўзидан темир фиьтрни олиб қўйишади. Шу ҳолда плитани эрталабгача ёқилган ҳолатда қолдиришади. Аммо дераза дарчасини очиб, уйни шамоллатиб туришни унутишади.\nБуларнинг барчаси хавфсизлик қоидаларини билмасликдан далолат беради.\nИс газидан заҳарланиш белгилари\nКўриш тизимида: кўз олди қоронғилашиши;\nЭшитиш тизимида: эшитиш қобилияти пасайиши;\nЮрак қисмида: Пульс ва артериал босим ортиши;\nҲозирда савдо дўконларида сотилаётган, газда ишлайдиган ҳар хил турдаги ускуналар, жумладан, «камин» газ ускунаси чиройли, ихчам кўринишда бўлса-да бошқа давлатда ишлаб чиқилгани сабаб, уни ўрнатиш ва фойдаланишга доир техник паспорт ўзбек ё рус тилларига таржима қилинмаган. Демак хавфсизлик қоидалари билан танишиш имкони йўқ. Улар ўзбошимчалик билан, мутахассиснинг кўрсатмасисиз қурилиш меъёрлари ва талабларини бузган ҳолда ўрнатилмоқда. Натижа эса ўзингизга маълум…\nУйни иситишда қуйидагилар тақиқланади\nГаз ва кўмир ёқиш печлари ўрнатилган хоналар режасини ўзгартириш;\nБўш ва суюлтирилган газли баллонларини хона ҳамда ертўлаларда сақлаш;\nИс газидан заҳарланганда биринчи ёрдам кўрсатиш усуллари\nЖабрланувчини зудлик билан тоза ҳавога олиб чиқиш;\nЖабрланувчининг қўл ва оёқларини кўтарган ҳолатда ётқизиш;\nНафас олишига халақит берувчи тўсиқларни йўқотиш (тугмаларни ечиш, ёқани очиш, камарни бўшатиш);\nЖабрланувчи ухлаб қолишига йўл қўймаслик (юргизиш тақиқланади);\nЖабрланувчи нафас олмаса, унга сунъий нафас олдириш;\nНашатир спирти ҳидлатиш;\nҲушига келган вақтда йиқилиб, жароҳатланмаслиги учун чора кўриш;\nКислород ёстиғи ёрдамида нафас олдириш;\nЖабрланувчига ҳолати яхши бўлса, иссиқ чой ёки қаҳва ичириш.\nЭксперт: Олий тоифали шифокор Нилуфар Муродова\nKalit so`zlar: газ печи, ис гази, кўмир, угар\nТалабалар самолёт чиптасини 50 фоиз арзон сотиб олишлари мумкин


Исмлар сонини ҳисоблашга кетган вақт: 0.01085 сек.\nИбниали (Ibniali) » арабча » ўғил бола\nАлининг ўғли, фарзанди.\n581 Синоним: Номаълум Ўз вариантингизни киритинг.\n561 Синоним: Номаълум Ўз вариантингизни киритинг.\nИбниислом (Ibniislom) » арабча » ўғил бола\nислом фарзанди, дин фарзанди.\nИбнисоат (Ibnisoat) » арабча » ўғил бола\nсаодатли, қутли пайтда туғилганнинг ўғли.\nИбниумар (Ibniumar) » арабча » ўғил бола\nУмарнинг ўғли, фарзанди.\nИбо (Ibo) » арабча » қиз бола\nандишали, уят-иболи; одобли, ахлоқли қиз.\n633 Синоним: Номаълум Ўз вариантингизни киритинг.\n549 Синоним: Номаълум Ўз вариантингизни киритинг.\n1 2 3 4 5 Кейинги ⇨ Охирига (41)


Ҳеч қачон таслим бўлманг! - zarnews.uz\nТоки сиз тирик экансиз, барча нарсанинг иложи бор. Фақатгина бир сабаб узрли бўлиши мумкин, бу ҳам бўлса ўлимдир. Токи сиз тирик (соғ-саломат ва озод) экансиз, сизда муваффақиятга эришиш учун кўп маротаба уриниш имкони бор. Реалист бўлинг. Бирон-бир нарсани биринчи мартадан ўзлаштириш эҳтимоли жуда ҳам кам. Барча нарса вақтни талаб этади. Ўрганиш жараёнида сиз кўп маротаба хатоларга йўл қўйишингиз мумкин. Улардан сабоқ олинг.\nСиз кучлисиз. Сиз ўйлаганингиздан ҳам кўра кўпроқ кучлисиз. Муваффақиятга эришиш жараёнида кичик бир омадсизлик сизни тўхтата олмайди. Ҳатто 10, 100, 1000 марта омадсизликка учрасангиз ҳам камлик қилади.Ўзингизни кўрсатинг. Агар сиз бошқа инсонларга ўхшаб, таниқли бўлишга интилмасангиз, бу сизнинг заифлигингиз ҳисобланади ва таслим бўлаётганингдан дарак беради. Дунёга ва ўзингизга ўзингизни кўрсатинг.\nЎз орзуларингизга ишонинг. Ўзингизга хиёнат қилманг. Ҳаётда сизнинг орзуларингиз ҳеч қачон ушалмайди деб айтадиган кўп инсонлар учрайди. Ҳеч кимга орзуларингизни бузишига йўл қўйманг. Сизнинг оилангиз ва дўстларингиз. Сабот билан олдинга интилишда, яхши кўрган инсонларнинг сизни илҳомлантиришларига ижозат беринг. Эҳтимол сиз вазиятга янгича нуқтаи назардан қарашингиз, кўпроқ ўрганишингиз, кўпроқ синашингиз лозимдир, бироқ ҳеч қачон таслим бўлманг.\nАҳволи сиздан ҳам оғирроқ инсонлар бор. Шу вақтнинг ўзида ҳам сиздан кўра ёмонроқ вазият ва ташқи муҳит шароити аянчли аҳволда бўлган кўпгина инсонлар мавжуд. Сиз фаол ҳаракат фаолиятидан воз кеча оласизми? Сиз ҳатто ўз оёғида юришга имкони бўлмаган инсонлар ҳақида ўйланг. Дунёни яхши томонга ўзгартиринг. Қилган нарсаларингизга эришиб бўлганингизда, сиз ўз муваффақиятларингиздан дунёни ёки алоҳида инсонлар ҳаётини ўзгартириш мақсадида фойдаланишингиз мумкин.\nСиз бахтли бўлишга арзийсиз. Ҳеч кимга бу фикрга қарама-қарши сўзларни айтишига ижозат берманг. Сиз бахтли бўлишга ва омадга эришишга лойиқсиз. Бу кайфиятни сақлаб қолинг ва ўз мақсадларингизга эришиш йўлида ҳеч қачон таслим бўлманг. Бошқаларни илҳомлантиринг. Таслим бўлишдан воз кечиб, бошқа инсонлар учун илҳомлантирувчи манбага айланинг. Сиздан таслим бўлмаслик борасида илҳомланган инсон, ким билади, нималарга эришади? Қандай чўққиларни забт этади? Сиз ғалабага жуда ҳам яқинсиз. Кўпинча, таслим бўлишингизни ҳис қилаётган вақт, сиз муваффақиятга эришиш остонасига жуда ҳам яқин турган бўласиз. Сиз ўз вақтингизнинг ҳар онида омадга яқин бўласиз. Шунинг учун таслим бўлманг!\nУргутда айланаси 22 одамнинг қулочига сиғадиган чинор «Давлат табиат ёдгорлиги», деб эълон қилинди\n14 дақиқа аввал\nДам олиш кунлари тоғолди жойларда қисқа муддатли ёмғир ёғиб, момақалдироқ бўлиши кутилмоқда\nИштихонда 22 минг 400 тонналик ғалла хирмони яратилди\nЭпидемия мавсуми давомида 1,246 691 та тест синовлари ўтказилди\nФранция Бош вазири истеъфога чиқди\nЮзингиз ёруғми, ҳамкасблар?\nМосквадаги ҳарбий парадда қатнашган ўзбекистонлик ҳарбийлар йўлбошчиси Иштихон фарзанди\nСамарқандда ҳокимлик бошқарув аппарати тузилмасига ўзгартириш киритилди\nХитой пора Ургут тумани коронавирус СамДУ ичимлик суви Россия банк ёнғин Сенат дарахтлар абитуриент


К.Беҳзод номидаги рассомчилик ва дизайн институтида ижодий имтиҳон қандай баҳоланади | NORMA.UZ\nЎзбекистон Бадиий академияси томонидан К.Беҳзод номидаги Миллий рассомчилик ва дизайн институтига кириш (ижодий) имтиҳон натижаларини баҳолаш мезонлари ва баллари тасдиқланди (рўйхат рақами 3261, 30.06.2020 й.).\n«Санъатшунослик» йўналиши бўйича «Тасвирий ва амалий санъат тарихи» фанининг ижодий имтиҳон натижаларини баҳолашда энг юқори балл 189 баллни ташкил этади, шу жумладан:\nжаҳон ва миллий санъат ривожидаги асосий босқичларни билганлиги учун – 63 балл;\nЕвропа тасвирий санъатининг йирик намоёндалари ижодини билганлиги учун – 63 балл;\nтасвирий ва амалий санъат усталари ижоди, ўзбек меъморий ёдгорликлари ҳақидаги билими учун – 63 балл.\nРангтасвир турлари бўйича ижодий имтиҳон «Композиция» фани бўйича амалий иш натижалари асосида, 19 турдаги махсус касбий мезонлардан келиб чиққан ҳолда баҳоланади – энг юқори балл 189 баллни ташкил этади.\n«Дизайн» йўналиши бўйича баллар ушбу фан бўйича амалий ишлар баҳосидан келиб чиқиб қўйилади (189 балл). Бунда кундузги ва сиртқи таълим шаклидаги олтита турли фан, хусусан, компьютер графикаси ва бадиий фото, либос ва газламалар дизайни, графика, амалий санъат, ҳайкалтарошлик йўналишлари ижодий имтиҳонлари натижалар тегишли махсус касбий мезонлар бўйича баҳоланади.\nШунингдек ҳужжатда графика, амалий санъат ва ҳайкалтарошлик йўналишлари бўйича ижодий имтиҳонлар натижаларини баҳолаш мезонлари ва баллари келтирилган.\nҲар бир мезон бўйича қўйилган талаб тўлиқ бажарилганда унинг учун белгиланган энг юқори балл, қисман бажарилганда – энг юқори баллнинг тенг ярми, умуман бажарилмаганда – 0 балл берилади.\nҲужжат Қонун ҳужжатлари маълумотлари миллий базасида эълон қилинган ва 30.06.2020 йилдан кучга кирди.


ЎЗБЕКИСТОН СОҒЛИҚНИ САҚЛАШ СОҲАСИ ХОДИМЛАРИГА — Ishonch Gazetasi\nМашҳур юнон табиби Гиппократнинг «Табобат барча илму санъатлар ичида энг буюк илм ва санъатдир», деган сўзлари машаққатли ва эзгу фаолиятингизга берилган ҳаққоний баҳодир.\nЮртимиз ҳудудида қадимдан кўплаб шифо масканлари, тиббий мадрасалар фаолият юритгани, Абу Али ибн Сино каби мутафаккир боболаримиз яратган бебаҳо асарлар, уларнинг дори-дармон тайёрлаш ва даволаш усуллари бутун жаҳонда машҳур бўлгани аждодларимизнинг бу соҳа ривожига қандай катта эътибор қаратганидан далолат беради.\nЎтган даврда соғлиқни сақлаш тизимида эришилган ижобий натижалар билан бирга, ечимини кутаётган камчилик ва муаммолар ҳам мавжудлиги ҳеч кимга сир эмас. Шу сабабли кейинги уч йил давомида юртимизда фуқаролар мурожаатлари, фикр-мулоҳаза ва таклифлари атрофлича ўрганилиб, тиббиёт тармоғини чуқур ислоҳ қилиш бўйича 170 дан зиёд ҳуқуқий ҳужжатлар қабул қилинди.\nХусусан, «Ўзбекистон Республикаси соғлиқни сақлаш тизимини тубдан такомиллаштириш бўйича комплекс чора-тадбирлар тўғрисида»ги фармон асосида 2019-2025 йилларда Соғлиқни сақлаш тизимини ривожлантириш концепцияси ҳамда тегишли дастур тасдиқланди.\nБуларнинг барчаси бирламчи тиббий-санитария ҳамда шошилинч ва тез ёрдам бўғинидан тортиб, юқори тузилмаларигача иш фаолиятини ташкил этишда асосий эътиборни инсон омилига йўналтириш, тиббий хизматлар турларини кенгайтириш ва сифатини халқаро мезонлар даражасига етказиш борасида янги имкониятлар яратиб бермоқда.\nАйни пайтда тиббий-санитария ёрдами кўрсатишни яхшилаш мақсадида юртимизда 817 та қишлоқ врачлик пункти, 798 та қишлоқ ва 178 та шаҳар оилавий поликлиникаларида аёллар маслаҳатхоналари, қизлар саломатлиги хоналари, ижтимоий дорихоналар, куну тун ишлайдиган тез тиббий ёрдам шохобчалари ташкил этилди ҳамда 5 та тор соҳа мутахассисларининг фаолияти йўлга қўйилди.\nЖисмоний шахслар энг кўп мурожаат қиладиган шошилинч ва тез ёрдам йўналишида марказлашган яхлит тизим яратилди. Тез ёрдам бригадаларининг сони 818 тадан 1666 тага етказилди ва улар аҳоли яшайдиган ҳудудларга яқинлаштирилди. Автотранспорт паркини янгилаш учун 1500 дан ортиқ «Тез ёрдам» машиналари харид қилинди.\nШунингдек, патронаж хизмати мутлақо янгича асосда йўлга қўйилди. Айниқса, ёлғиз, кекса, ногиронлиги бўлган, сурункали касалликларга чалинган шахсларни, бўлажак оналар ва болаларни патронаж хизматлари билан тўлиқ қамраб олиш борасида беқиёс ишлар амалга оширилмоқда. Ҳамшираларнинг уйма-уй юриб, ҳар бир шахснинг саломатлигини пухта ўрганишлари туфайли касалликларнинг олдини олиш, оилаларда тиббий маданиятни юксалтириш борасида салмоқли ютуқларга эришилмоқда.\nКейинги вақтда жойларда қўшимча муассасалар барпо этилиши ҳисобига аллергология, онкология, нефрология ва буйрак трансплантацияси, неврология ва инсульт, травматология ва ортопедия, нейрохирургия каби йўналишларга ихтисослашган марказлар сони 16 тага етказилди. Ҳудудларда 310 та ихтисослашган бўлимлар, республика ихтисослаштирилган илмий-амалий тиббиёт марказларининг 14 та филиали очилди.\nАйни пайтда мамлакатимизда 7 та олий тиббий таълим даргоҳи ва уларнинг 4 та филиали, шунингдек, хориждаги нуфузли тиббий-илмий муассасалар ҳамкорлигида ташкил этилган 22 та халқаро факультет соҳага малакали ва етук мутахассисларни етиштириб бермоқда.\nСоғлиқни сақлаш тизимини молиялаштириш ҳажми бир неча баробарга оширилиши ислоҳотлар натижадорлигини таъминлашга хизмат қилмоқда. Масалан, 2017 йилда соҳага 7,1 триллион сўм йўналтирилган бўлса, 2019 йилда бу кўрсаткич 12,1 триллион сўмга етди. Бу ўтган йилларга қараганда 1,6 баробар кўп демакдир. Дори-дармонлар ва тиббий буюмлар харид қилиш ҳамда тиббиёт объектларини қуриш-таъмирлаш ишларига ажратилаётган маблағлар ҳажми ҳам 3 баробарга ортди.\nҲеч шубҳасиз, сидқидилдан ва жонбозлик билан меҳнат қилиб келаётган сиз, фидойи юртдошларимиз бутун салоҳият ва тажрибангиз, куч ва ғайратингизни сафарбар этиб, ана шундай улкан ва масъулиятли вазифаларни шараф билан адо этишга қодирсиз.\nХалқаро темирйўлчилар йиғилиши Тошкентда ўтди


ТАФАККУРДАН ЯРАЛГАН ДУРЛАР Аҳмад Дониш ижод қилган асарлардаги ҳикматлар » "Жиззах овози" газетаси расмий сайти\n…Ҳақ йўлдан адашмаслик учун ҳамма одамлар кўнглида бир турли сезги қуввати яратилгандир. Мана шу орқали одамлар тузукни бузуқдан, яхшини ёмондан ажрата оладилар.\nПодшоҳ ҳукм устида мумкин қадар юмшоқлик билан сўзлаб, заруратсиз ҳолда қаттиқ гапирмасин. Ҳар ишнинг ҳужжат ва далилларини текшириб, уни эшитишдан эринмасин. Мискин ва фақир кишилар билан ўтириб суҳбатлашмоқдан номус қилмасин...\nМаълумки, давлат ва салтанатнинг қурилиши учун фуқаро жамияти ва вилоятлар тузилиши керакдир. Бунинг учун мамлакат ободлиги ҳамда етарли аскарнинг бўлиши лозим: чунки буларсиз ҳеч бир давлатнинг сақланиши мумкин эмасдир. Аскарсиз шоҳ бўлмайди, хазинасиз аскар яшай олмайди. Халқ кўпайиб, ободлик бўлмаса, хазина бойлиги кўпаймайди. Мамлакат обод бўлмагунча фуқаро жамияти бўлмайди.\nМамлакат келинга ўхшайди, ҳар хил ҳунармандлар эса унинг зеб зийнатидир. Булар қанча кўпроқ бўлса, мамлакат ҳам шунчалик зийнатланади.\nДавлат раҳбари кимда кимнинг кўз қуввати, фаҳм қуввати кўпроқ бўлса, ундай одамни элчиликка тайинласин. Қайси одам шижоатли ва ғайратли бўлса, уни аскар бошлиғи қилиб, душманга қарши урушга ва қалъаларни олишга чиқарсин. Агарда инсофли ва диёнатли бўлса қозилик, ҳокимлик мансабларини берсин. Агарда олий ҳимматли ва ақлли бўлсалар, уларни вазир ва амирликка тайинласин.\nБир мамлакатда тинчлик ва мўлчилик бўлиб, бунинг овозаси атрофга тарқалса, буни эшитган савдогар, ҳунарманд ва олимлар ҳар томондан кела бошлайди.\nХалқдан ушур ва хирожларни йиғишга, давлатнинг бутун молия хизматларини бажариб туришига адолатли кишилардан закотчи тайинласин.\nБарча йўлларни кузатиб, ўғри, йўлтўсар ва қароқчилардан сақлаш учун йўл нозири тайинлаб қўйсин.\nДунёда ҳар қандай меҳнат (чунончи оддий меҳнаткаш бўлиш), гўлахлик қилиш номус иш эмасдир. Чунки у хизмат ҳақини олади. Ҳақиқатга келганда шоҳ-гадо ҳаммаси ҳам хизматчидир.\nҲар ким ўзига яраша касб қилиши лозимдир. Масалан, амирлик талаб қилган киши ақлли, тадбирли ва саховатли бўлиш билан бирга довюрак, баҳодир бўлиши зарур. Ўткир тилли, очиқ сўзли, чуқур фикрли, ақли комил инсонлар вазирликка лойиқдир. Қозилик ва раисликни талаб этувчилар ақлли-фаросатли бўлиш билан бирга фатво ва даъво илмларидан олий маълумотга эга бўлишлари лозимдир.\nҲеч кимнинг ризқи осмондан тушмайди, ҳаракатсиз мақсадга етиб бўлмайди. Ялқовлик қилиб, ўз юкини ўзи кўтармай, бошқалар устига ортар экан, ундай одам инсонлик шарафини йўқотиб, кишилик қаторидан чиқади.\n» Ўтмиш эртаклари БОБОЁНҒОҚ\n» БУХОРО АМИРИНИНГ ОЛИМ ЭЛЧИСИ\n» КУЗГИ АЛЛЕРГИЯ: ПОЛЛИНОЗДАН НИМА ҚУТҚАРАДИ?


Дунё цивилизацияси тараққиётига улкан ҳисса қўшган қадимий бу ҳудуднинг миллий ҳунармандчилиги, этнографияси, археологиясини ўрганиш ва тадқиқ этишга қизиқиш тобора ортиб бормоқда. Халқимизнинг азалий турмуш тарзи, анъаналари, урф-одатлари, кўникмалари, беқиёс бадиий бойликларини асрашга алоҳида эътибор қаратилаётир.\nХалқимизда ҳунар орқали эл-юртга наф келтириш қадрият даражасига кўтарилган. Ҳунармандчиликнинг у ёки бу тури оилаларнинг асосий машғулотига айланиши натижасида моҳир ҳунармандлар сулолалари вужудга келган, жойларда ўзига хос мактаблар шаклланган.\nЎзбекистон “Миллий тикланиш” демократик партияси ҳам халқимизнинг тарихий-маданий меросини асраб-авайлаш, халқ бадиий ва амалий санъатини ривожлантириш, ҳунармандчилик билан шуғулланувчи юртдошларимизни ҳар томонлама қўллаб-қувватлаш бўйича изчил ишларни амалга оширмоқда. Хусусан, икки йил муқаддам ЎзМТДП туман кенгаши ва партия гуруҳи “Бойсун каштачилик мактабини яратиш тўғрисида”ги ташаббус-масалани халқ депутатлари туман Кенгаши сессиясига олиб чиқиб муҳокама этгандан сўнг ҳудудда миллий каштачиликни қайта тиклаш, ривожлантириш, бу йўналишда “устоз-шогирд” анъаналарини давом эттириш борасида қатор ишлар амалга оширилди.\nМамлакатимиз миллий ҳунармандчилиги тарихида илк бор “Сўзана рекорд”нинг айнан Бойсунда яратилгани ана шундай хайрли ташаббус ва изланишларнинг самараси дейиш мумкин. Моҳир каштадўзлар томонидан меҳр билан тикилган ушбу сўзана олти ой давомида яратилди. Тинимсиз меҳнат маҳсули ҳисобланган каштачилик намунасини яратиш учун воҳани акс эттирувчи турли ёрқин рангдаги 16 килограмм ипакдан фойдаланилди.\n— Каштачилик халқимизнинг азалий ҳунари ҳисобланади, — дейди ҳунарманд, ЎзМТДП аъзоси Малика Подшоева. — Сўзанани тикишда воҳага хос бўлган қадимги каштачиликнинг тўлдирма йўналишидан фойдаландик. Унинг марказида тасвирланган бешта гулнинг ҳар бири (каштачиликда “ойлар” деб юритилади) айлана диаметри 2 метр, атрофидаги кичик ўн тўртта гулнинг ҳар бири диаметри эса 1 метрни ташкил этади. Вилоятимизда ўтказиладиган ушбу фестивалда биз ҳунарманд хотин-қизлар ҳам ўз ҳиссамизни қўшаётганимиздан хурсандмиз.\nСўзана тикиш аввалида унинг чизмасини (гулларни чизиш) тайёрлаш зарур. Бу жараён каштадўздан алоҳида қунт ва эътибор талаб этади.\nГуллар марказдан ўнг ва чап томонга қараб чизилади. Бунда ҳар бир деталлар математик ўлчов асосида чизиб чиқилади. Алвон матога туширилган гуллар чизмасини моҳир тикувчилар олти кун мобайнида тайёрлашди. Ундан сўнг чизмаларни ипак орқали тўлдирма услубида тикиш, астарлаш, қавиш ва мағизлаш жараёнлари ҳам анча мураккабдир.\n— Ҳунармандчилик ривожига қаратилаётган эътибор туфайли аҳоли, айниқса, ёшлар, аёллар ва кам таъминланган оилалар бандлигини таъминлашда мазкур соҳа муҳим ўрин тутмоқда, — дейди “DREAMS SHAXRINAS” МЧЖ корхонаси раҳбари, ЎзМТДП аъзоси Нилуфар Жўраева. — Бу эса оилаларга даромад, қут-барака олиб киради, ҳунар орқасидан оила тебратаётганлар ўз маҳсулоти билан юртимизнинг довруғини юксалтиради.\nХалқимизнинг қадимий тарихи ва маданий ҳаётини ҳар томонлама кенг ёритиш, номоддий маданий меросимизнинг ажралмас қисми бўлган миллий ҳунармандчилигимизни кенг намойиш этиш, унинг ноёб намуналарини тарғиб қилишда юртимизда ўтказилаётган фестивалларнинг аҳамияти беқиёс. Масалан, ўтган йил бўлиб ўтган “Бойсун баҳори” фестивалида ҳам ўз ҳунармадчилик маҳсулотларимиз билан фаол иштирок этгандик. Бу бизга навбатдаги “Сўзана рекорд”ни амалга оширишда ўзига хос тажриба мактаби вазифасини ўтади. Айни пайтда корхонамизда ушбу ҳунарни замонавий асосда ривожлантириш билан бирга миллий ҳунармандликнинг ноёб анъаналарини тиклаш, янги маҳсулот турларини яратишга ҳаракат қилмоқдамиз. Шу маънода Халқаро бахшичилик санъати фестивалининг очилиш тантаналарида қатнашадиган жамоалар учун ҳам алоҳида миллий либослар тайёрладик.\nДарҳақиқат, Сурхон миллий урф-одат ва қадриятлари ва қадимий анъаналарини ўзида мужассам этиб келаётган сўзаналар халқимизнинг бой маданий мероси ҳисобланади. Халқ амалий-безак санъати турларидан бири ҳисобланган каштачилик йўналишини сақлаб қолиш, келажак авлодга етказиш барчанинг бирдек вазифаси. Бу ҳунармандларни янада кўпроқ изланишга, янгилик яратиш ва қадимий усулларнинг нафис ва ноёб жиҳатларини чуқур ўрганишга ундаётир.\nФестиваль олдидан намойиш этиладиган ушбу сўзанани Гиннеснинг рекордлар китобига киритиш учун яқин кунларда мутахассислар таклиф этилиши режалаштирилган.\nЎзМТДП Бойсун туман


Тайсон - Жонс жангининг янги постери ҳамда оқшомнинг андеркард жанги эълон қилинди / Olamsport.com\n12 авг 11:04\nТайсон - Жонс жангининг янги постери ҳамда оқшомнинг андеркард жанги эълон қилинди\nТеглар : Рой ЖонсМайк ТайсонБаду Жек\nБокс афсоналари Майк Тайсон ва Рой Жонс ўртасидаги жангнинг сентябрь ойидан 28 ноябрга кўчирилгани ҳақида хабар берган эдик.\nТашкилотчилар Калифорнияда ўтадиган бокс оқшомининг янги постери ҳамда андеркард жангда кимлар рингга кўтарилишини маълум қилишди. Унда икки вазн тоифасида собиқ жаҳон чемпиони, швециялик Баду Жек (22-3-3, 13 КО) Блэй Маккернан (13-0, 6 КО) билан тўқнаш келади.\nБу Баду Жек учун 2020 йилдаги илк жанг бўлади. У сўнгги бор 2019 йилнинг декабрь ойида рингда кўриниш берган ва ўшанда ярим оғир вазнда собиқ жаҳон чемпиони Жан Паскалга имкониятни бой берганди. Ундан аввал эса Маркус Браунга ютқазган, Адонис Стивенсон билан дуранг қайд этганди. Жек сўнгги бор 2017 йилда Нэйтан Клеверлини нокаут эвазига таслим этган эди.\nШунингдек, Майк Тайсон ва Рой Жонс бокс кечасида Видал - Рашад, Жек - Нэйт жуфтликлари ҳам рингга кўтарилади.\nЖон Жонсдан қолган камар учун кимлар жанг қилади? (ПРЕВЬЮ) 0\nМайк Тайсон Жошуа билан жанг ўтказишни режалаштирмоқда 2


БУЮКЛАР ТАБИАТ ҲАҚИДА — Nargis.uz\nБУЮКЛАР ТАБИАТ ҲАҚИДА\nТабиат ҳамма нарсани билади, қаерга қарама ундан ўрганиш учун асос топилади.\nДунёда Яратганга энг яқин нарса-табиатдир.\nШамол табиатнинг нафасидир.\nЖамиятда инсоннинг табиат устидан ҳукмронлигини оширувчи ҳар қандай кашфиёт инсонга қувонч эмас, қайғу келтиради.\nРивожланмаган мамлакатларда сув ичиш, ривожланганларида эса нафас олиш хавфли.\nВақт ёлғон фикрларни йўқотади, табиат фикрларини эса тасдиқлайди.\nБарча тирик нарса қийноқдан қўрқади, барча тирик жонзот ўлимдан қўрқади. Ўзингни нафақат инсон сифатида, балки табиатни бир бўлаги сифатидан англа. Ҳеч ким ва ҳеч нарсага озор берма, ўлдирма, қийнама.\nТабиат қонунларига бўйсинмаган инсон энг аҳмоқ одамдир.\nЎз фаолияти билан инсон табиат устидан ҳукмрон, аммо мақсадлари у билан муштарак бўлмаса, инсон ҳалок бўлади.\nАввалгиси: ОҚАВА СУВНИНГ ИККИНЧИ ҲАЁТИ\nНавбатдаги:ЖИЗЗАХДА ЧИҚИНДИ МУАММОСИ: ҚАРОР ВА ЕЧИМ


Франция президенти авиаҳалокат сабаблари аниқланишига ишонч билдирди\n17 май 2021, Тошкент вақти: 01:33\nГермания канцлери Ангела Меркел (чапда), Франция президенти Франсуа Олланд (ўртада) ва испания бош вазири Мариано Ражой учоқ қулаган ҳудудда.\nФранция, Германия ва Испания лидерлари 25 март куни Франциянинг Альп тоғларида А320 самолёти қулаган жойни бориб кўрди.\nФранция президенти Франсуа Олланд француз мутахасислари самолёт ҳалокатига нима сабаб бўлганини аниқлай олишларига ишонч билдирди.\nБундан аввалроқ ҳалокат пайтида самолётнинг "қора қутиси" шикастлангани оқибатида ҳалокат сабабларини аниқлаш қийинроқ бўлиши ҳақида хабар тарқатилган эди.\nГерманиянинг Germanwings ширкатига қарашли учоқ 24 март куни ҳалокатга учраши оқибатида 150 йўловчи ҳалок бўлган.. Уларнинг 72 нафари Германия, 49 нафари Испания фуқароси эди.


09:50 / 12.07.2019 1093 pdf Ўқиш режими + -\n«Расулуллоҳ соллаллоҳу алайҳи васаллам: «Ким жума куни Оли Имрон номли сурани ўқиса, Аллоҳ ва Унинг фаришталари қуёш ботгунча унга салавот айтиб турадилар», – дедилар».\n«Набий соллаллоҳу алайҳи васаллам жума куни бомдод намозида «Алиф лам мим. Танзилу…»ни – Сажда(сураси)ни – ва «Ҳал ата ъалал-инсани»ни қироат қилар эдилар».\nИбн Абу Сайф Яманий «Ал-ламъа фи рағоиби явмил жумуъа» китобида Термизийнинг қуйидаги гапларини келтиради:\n«Тасбеҳ намозини жума куни завол пайтида ўқиш мустаҳабдир. Биринчи ракъатда Фотиҳадан кейин Такосурни ўқийди, иккинчисида Вал асрни, учинчисида Кофирунни, тўртинчисида Ихлосни ўқийди». Сўнг охирида ўқиладиган қўшимча дуони ҳам келтирган.\n08:40 / 12.07.2019 1155\n21:13 / 11.07.2019 490\nАто ибн Соибдан ривоят қилинади .Абу Абдурраҳмон Сулламий ўлим тўшагида ётганида уни кўргани бордик. У шундай деди .Роббимдан умидворман. Унинг учун саксон йил давоми...\n1396 08:01 / 13 январь\n2322 14:55 / 28.04.2017\nАллоҳим, мени улар ўйлагандан ҳам яхшироқ қилгин!\nАсмоъий шундай ҳикоя қилади .Буюк саҳобий Абу Бакр Сиддиқ розияллоҳу анҳу ўзлари ҳақида мақтов эшитсалар, шундай дер эдилар .Аллоҳим Сен мени ўзимдан ҳам яхшироқ давоми...\n702 07:10 / 27.06.2019\n«Бу солиҳ халифа ким?»\nМолик ибн Динордан ривоят қилинади .Умар ибн Абдулshyазиз халифалик тахтига ўтиргач, тоғтошларда қўй боқиб юрган чўпонлар .Одамларга волий бўлиб келган бу солиҳ давоми...\n680 07:00 / 13.07.2019


Mening fikrim - 843-s-p/20\nМуаллиф:RIZAYEV XUSHNUD NAMAZOVICH\nБугунги кунда давлат солиқ тизими фаолияти самарадорлигини белгиловчи мезон сифатида иккита асосий кўрсаткич, яъни: биринчи, давлат солиқ хизмати органлари билан ўзаро муносабатларда “шахсий кабинет”дан фойдаланиш даражаси; иккинчи, электрон ҳисобварақ-фактураларни ҳисобга олиш ва онлайн назорат-касса машиналарини автоматлаштирилган тарзда мониторинг қилиш бўйича дастурий маҳсулотларни қўллаш тажрибаси назарда тутилади. Бироқ, кўпчилик давлат солиқ тизимида мавжуд бўлган дастурий маҳсулотларнинг ишлаш тамойили ва фойдаланиш тартибини билмайди. Шу сабабли, олий таълим муассасаларида солиқ соҳасига доир билимлар бериб бориладиган “Солиқ ва солиққа тортиш” махсус фанини жорий этиш керак. Мазкур фан доирасида талабаларнинг давлат солиқ тизимида жорий этилган дастурий маҳсулотлар билан яқиндан танишишлари ва уларни амалиётда қўллай олишлари учун имконият яратилади. Шунингдек, улар солиқ ҳуқуқига доир керакли маълумотларни эгаллаб, натижада намунали солиқ тўловчи сифатида катта ҳаётга кириб боришларига эришиш мумкин.\nОлий таълим муассасаларида солиқ соҳасига доир билимлар бериб борилувчи махсус фанни жорий этишни таклиф қиламиз.\nСолиқни фан сифатида ўрганиш эмас, солиқни тўлаш керак.\n9 Декабрь 2020, 23:34\nУзим давлат солик хизмати органида ишлайман. Тажрибамдан келиб чикиб айтишим мумкинки минглаб холатларда солик туловчиларни, бухгалтерларни солик тугрисида энг кам меьерлардаги билимга эга булмаганлиги солик хисобини нотугри олиб бораетгани кузатилади. Соликлар хакида билим бериш хам солик туловчига хам давлатга фойдали булади. Ушбу фикрни еклайман.\n9 Ноябрь 2020, 07:17\nҲақсиз, давлат бюджетининг асосини солиқлар ташкил этар экан, мамлакатимиз фуқаролари солиқлар ҳақида тушунчага эга бўлишлари керак.\n7 Ноябрь 2020, 12:59


Беморни бориб кўриш – мусулмоннинг мусулмондаги ҳаққи\n- Июль 27, 2018\nКасал кўриш савоби улуғ фазилатли амаллардандир. Барро розияллоҳу анҳу:\n«أمرنا رسول الله صلّى الله عليه وسلم باتباع الجنائز وعيادة المريض»\n“Расулуллоҳ соллаллоҳу алайҳи васаллам бизларни жанозага қатнашиш ва касални бориб кўришга буюрдилар”, дедилар.\nИмом Термизий, касал кўришнинг нақадар савобли амал экани ҳақида Али розияллоҳу анҳудан қуйидаги ривоятни келтирадилар: Набий соллаллоҳу алайҳи васаллам:\n«مَا مِنْ مُسْلِمٍ يَعُودُ مُسْلِمًا غُدْوَةً إِلاَّ صَلَّى عَلَيْهِ سَبْعُونَ أَلْفَ مَلَكٍ حَتَّى يُمْسِىَ وَإِنْ عَادَهُ عَشِيَّةً إِلاَّ صَلَّى عَلَيْهِ سَبْعُونَ أَلْفَ مَلَكٍ حَتَّى يُصْبِحَ وَكَانَ لَهُ خَرِيفٌ فِى الْجَنَّةِ»\n“Қайси бир мусулмон, мусулмон биродари касал бўлганида эрталаб бориб кўрса, ҳатто кеч киргунга қадар унга етмиш минг фаришта саловат айтиб туради. Агар (қайси бир мусулмон) мусулмон биродари касал бўлганида кечаси бориб кўрса, ҳатто тонг отгунича унга етмиш минг фаришта саловат айтиб туради ва у учун жаннатда бир бўстон бўлади”, дедилар.\nКасал кўришга борган шахс, касални ҳолатини ҳисобга олмоқлиги, унинг олдида ўзоқ қолиб кетмаслиги, унга озор берадиган нарсалардан эҳтиёт бўлмоғи, шу билан бирга унинг кўнглига уни хурсанд қиладиган манзур сўзларни айтиб, тавбага тарғиб қилиши ва Аллоҳ таолодан уни тезроқ соғайиб кетишини сўраб дуо қилмоғи лозим.\nЧунки озгина эътибор ва меҳр, касални тезроқ оёққа туришига сабаб бўлиши мумкин. Касал кўришга келган киши илм аҳлидан бўлса, касалнинг рухсати билан унга Пайғамбаримиз соллаллоҳу алайҳи васаллам қилганлари сингари дам солиб қўйиши ҳам жоиз.\nАгар касал ўта оғирлашиб қолмаган бўлса, қуйидаги ривоятга кўра “Улуғ Аршнинг Робби, Улуғ Аллоҳдан сенга шифо беришини сўрайман”, дея етти марта айтиш мустаҳабдир.\nأن النبي صلّى الله عليه وسلم قال: «من عاد مريضاً لم يحضره أجله، فقال عنده سبع مرات: أسأل الله العظيم رب العرش العظيم أن يشفيك، عافاه الله تعالى من ذلك المرض»\nНабий соллаллоҳу алайҳи васаллам: “Кимда ким касал кўришга борса ва унинг ажали ҳозир бўлмаган бўлса, унинг ҳузурида етти марта: “Улуғ Аршнинг Робби, Улуғ Аллоҳдан сенга шифо беришини сўрайман”, деса, Аллоҳ таоло унга ўша касалидан шифо беради”, дедилар.\nАбу Дардо ва Абу Зарр розиялоҳу анҳумодан қилинган ривоятга кўра, бемор ҳузурида Қуръон оятларини тиловат қилишликда беморга енгиллик бўлиши ҳақида айтилган.\nقال رسول الله صَلّى الله عَلَيْهِ وَسَلّم: «ما من ميت يموت فيقرأ عنده يس إلا هوّن الله عليه»\nРасулуллоҳ соллаллоҳу алайҳи васаллам дедилар: “Қайси бир маййит (яъни, Муҳтазар — ўлим аломатлари зоҳир бўлган, аммо, жони танани тарк этмаган кимса) вафот топадиган бўлса-ю, бас, унинг ҳузурида “Ёсин” тиловат қилинса, Аллоҳ унга енгиллик беради”.\nАбу Шайх “Фазоилул Қуръон” ва Абу Бакр Марвазий “Жаноиз” китобида Ибн Аббос розияллоҳу анҳу Роъд сурасини ўқишни яхши кўрганларини ва бу маййитдан енгиллик бўлиши ҳақида айтганларини зикр қилганлар. Шаъбий эса: “Ансорлар майит ҳузурида "Бақара" сурасини тиловат қилишни яхши кўришларини айтган”.\nБундан ташқари “Фотиҳа, Ихлос, Фалақ ва Нас” сураларини ўқиш ҳам мустаҳабдир. Пайғамбаримиз соллаллоҳу алайҳи васаллам касал ҳузурига кирсалар: “Зарари йўқ, иншааллоҳ (гуноҳлардан покловчи ва хатоларга каффорот) покизалик”, дердилар.\nКасал инсон ҳам ўзига етган дардга сабр қилиши ва бу касаллик сабабидан Аллоҳ таоло уни гуноҳлардан поклаб, даражасини кўтаришини умид қилмоғи лозим.\nЮқоридаги ҳадиси шарифнинг тўлиғи қуйидагича келтирилган. Албатта бунда барчаларимиз учун гўзал ибрат бор. Зеро, яхши сўзларни айтиш ва яхши гумонда бўлиш, мўминларнинг гўзал сифатларидир.\nعن بن عباس أن رسول الله صلى الله عليه وسلم دخل على أعرابى يعوده فقال لا بأس عليك طهور إن شاء الله قال قال الأعرابي بل هي حمى تفور على شيخ كبير كيما تزيره القبور قال فنعم إذا\nИбн Аббос розияллоҳу анҳудан ривоят қилинади: “Набий соллаллоҳу алайҳи васаллам касал ётган бир аъробийни кўришга келдилар ва: “Зарари йўқ, иншааллоҳ покизалик”, дедилар. Шунда аъробий (тушкун кайфият ва умидсиз ҳолда, Аллоҳ таолога нисбатан ёмон гумон қилиб): “Покизалик?! Йўқ ундай эмас, балки қари чол учун қабрга олиб кетмоқчи бўлган қаттиқ истима”, деди. Набий соллаллоҳу алайҳи васаллам: “Хўп, ундай бўлса”, дедилар.\nИбн Ҳажар раҳимаҳуллоҳ ўз китобларида ҳадиснинг қуйидагича давоми борлигини зикр қилганлар:\nأما إذا أبيتَ فهي كما تقول، قضاءُ الله كائن\n“Аммо, агар юз ўгирсанг,бас, у сен айтганингдек. Аллоҳнинг қазоси бўлгувчидир” дедилар. Эртасига қолмасдан у киши вафот этди.\nМазкур ҳадиси шарифдан, касал кўришга борган киши ҳам, касал бўлган бемор ҳам, доимо яхши сўзларни айтиши ва Аллоҳ таоло ҳақида гўзал гумонда бўлиши матлуб эканини билишимиз мумкин. Қолаверса беморнинг ҳолидан хабар олиш ва уни зиёрат қилиш кишининг жаннатга киришига сабаб бўладиган амаллардандир.\nعن أبى هريرة قال قال رسول الله صلى الله عليه وسلم من أصبح اليوم منكم صائما قال أبو بكر أنا قال من عاد منكم اليوم مريضا قال أبو بكر أنا قال من شهد منكم اليوم جنازة قال أبو بكر أنا قال من أطعم اليوم مسكينا قال أبو بكر انا قال مروان بلغني أن النبي صلى الله عليه وسلم قال ما اجتمع هذه الخصال في رجل في يوم إلا دخل الجنة\nАбу Ҳурайрарозияллоҳу анҳудан ривоят қилинади: “Набий соллаллоҳу алайҳи васаллам: “Сизлардан қай бирингиз бугун рўза тутди”, дедилар. Абу Бакр розияллоҳу анҳу: “Мен”, дедилар. У зот соллаллоҳу алайҳи васаллам: “Сизлардан қай бирингиз бугун касалнинг ҳолидан хабар олди”, дедилар. Абу Бакр розияллоҳу анҳу: “Мен”, дедилар. У зот соллаллоҳу алайҳи васаллам: “Сизлардан қай бирингиз бугун жанозада иштирок этди”, дедилар. Абу Бакр розияллоҳу анҳу: “Мен”, дедилар. У зот соллаллоҳу алайҳи васаллам: “Сизлардан қай бирингиз бугун мискинга таом берди”, дедилар. Абу Бакр розияллоҳу анҳу: “Мен”, дедилар.\nМарвон: “Набий соллаллоҳу алайҳи васаллам: “Кишида бир кунда бу хислатлар жам бўлса, у жаннатга киради”, деб айтганлари менга етиб келди, деди.\nҲадис мактаби раҳбари\n4810 марта ўқилди\nДругие материалы в этой категории: « Расулимиз қайтаргандан қайтайлик\tРасулуллоҳ қайтарган қазаъ нима? »


"Шунчалик ҳам бўлиши мумкинми?" Дунё андоза олиши мумкин бўлган Туркияда нималар ҳайратланарли? - Darakchi\nДУНЁ 04.02.2021, 23:20\nТеглар: Туркия, Каппадокия, Анталия, Истанбул\nАввал хабар қилганимиздек, Туркия маданият ва туризм вазирлиги томонидан ўзбекистонлик журналист ва блогерлар учун Истанбул, Анталия ва Каппадокия шаҳарларига «Пандемия шароитида туризм» лойиҳаси доирасида навбатдаги саёҳат уюштирилди. Бир ҳафта давом этган тур Туркия Республикасининг Ўзбекистондаги элчихонаси Маданият ва туризм бўлимининг шафелиги остида олиб борилди. Бугун сафардан сўнг Туркияда бизни ҳайратлантирган, инчинун, ҳавасимизни келтирган айрим жиҳатларга тўхталиб ўтмоқчимиз.\nАввало Туркия ҳақида қисқача: Туркия Республикаси Ғарбий Осиёда 97% ва Жанубий Европада 3% и бўлган давлатдир. Аҳолиси ўтган йилги кўрсаткичларга кўра, 83 миллион кишини ташкил этади ва бу билан аҳоли сони бўйича дунёда 19-ўринда туради. Ҳудуднинг майдони эса 783 562 км²ни ташкил этиб, ҳудуди бўйича эса 36-ўринни эгаллаган. Давлат тили - турк тили.\nЗамонавий Туркия 1923 йилда ташкил топган. Мамлакатда туризм юксак даражада ривожланган.\nХўш, Туркия бизни нимаси билан ўзига ром этди, ёхуд биз нималардан ҳайратландик?\nТартиб самолёт бортидан бошланади\nБу давлатга саёҳат қилишни истасангиз, аввало, ўта тартибли бўлишга ҳаракат қилинг. Сабаби аэропортда, самолётга чиқаётган дақиқаларимизданоқ биз буни ҳис қилдик. Мулойим, юзлари кулиб турган стюардессалар сизни айни пандемия шароитида гегиеник воситалар тўплами билан кутиб олади. Сиз то манзилингизга етиб боргунингизга қадар вирусдан ҳимояланиш мумкин бўлган ниқобдан тортиб, антисептик гелгача қуролланасиз. Аммо бу етарли эмас, ҳар қадамда бортни айланиб юрган ходимлар сизга маскангизни тақиб олишингизни, агар сал пастроқ тушиб турган бўлса юқорироқ кўтариб тақишингизни кулибгина эслатиб туришади. Мамлакат аэропортида ленталар орқали жорий қилинган ижтимоий масофани сақлаш усули эътиборга молик. Сиз бораётган давлатингиздаги тартибни ҳали манзилингизга етиб бормасданоқ тушуна бошлайсиз.\nБир тор кўчага сиққан трамвай, машиналар ва одамлар\nСаёҳатимизнинг илк куни, албатта, дунёнинг энг қайноқ нуқталаридан ҳисобланган Истанбул марказий кўчаларида бўлди. Ёруғ ва ранг-баранг кўчалар, йирик савдо мажмуаларида сиз ўзингизга ёққан нархларда барча нарсаларни топишингиз мумкин, турли сюрпризлар эса саёҳатнинг ажралмас қисми бўлиб қолади. Бу кўча Истанбулга ташриф буюрган ҳар бир одам келиши шарт бўлган "Истиқлол" кўчасидир. Унинг гавжумлиги ҳақида кўп эшитгандирсиз. Аммо бизни ҳайратга солган бир жиҳат борки, у ҳақда гапирмай иложи йўқ: 3-4 метр кенгликда бўлган бу кўчалардан бир пайтнинг ўзида ҳам пиёда, ҳам транспортлар ҳаракатланади. Шунингдек, трамвайлар қатнови ҳам йўлга қўйилган. Бироқ, ҳеч қачон фуқароларни четга чиқишга ундайдиган, қулоқни қоматга келтирувчи сигналлар, йўлдан ўтиб қолишга ҳаракат қилаётган фуқаролар ёки трамвай йўлини тўсиб қўйган бирор ҳолатга дуч келмайсиз. Гарчи, гавжум кўча бўлса-да, ҳаммаси жуда чиройли ва тартибли.\nПандеми даври: белгиланган вақтда дўконлар "тақатақ" ёпилади\nСавдо-сотиқ Туркия туризмининг бир қисми ҳисобланади. Туркияга бориб савдо қилмаслик, дарёга бориб сув кўрмаслик билан баробар, гўё. Истанбул марказий кўчаларидаги сон-саноқсиз савдо дўконлари маҳаллий аҳоли ва бошқа давлатлардан келганлар билан доимий гавжум. Биз ҳам дунёнинг энг номдор бренд магазинларидан тортиб, ҳақиқий турк ширинликлари маконигача учратдик. Бироқ, айни пайтда ўрнатилган тартиб сабаб Туркияда соат 20:00 бўлгач, жамики савдо масканлари ёпиларкан, қоларкан. Сиз нимагадир улгурмай қолишингиз ёки ҳали яна харид қилишни исташингиз бу тартибни ўзгартира олмайди. Маҳаллий аҳоли эса бу ҳолатга аллақачон кўниккан ва барча шу режимга қараб иш тутади. Шанба ва якшанба кунлари эса Туркияда осудалик ҳукм суради. Фақат энг муҳим эҳтиёждаги дўконлар 17:00 га қадар ишлайди. Худди шу дам олиш кунлари биз ҳам 17:00 бўлишига 10 минут қолганда озиқ-овқат дўконига ташриф буюрдик. Машҳур турк қаҳваси, луқум, чой, шоколод дегунимизча 10 минут ўтдию, дўкон ходимлари биздан тезроқ харидни тўхтатиб, чиқиб кетишимизни сўраб қолишди. Ўзбекчилик: улгурганимизча қўлимизга учраган нарсалардан таваккал олдигу, кассага йўналдик. Ахир, уйга қуруқ қўл билан қайтиб бўлармиди?!\nТуркия ит ва мушукларга меҳрибон давлат\nИстанбул, Каппадокия ва Анталияда ҳайвонларга нисбатан ўта меҳрибонлик гувоҳи бўлдик. Одамлар билан гавжум марказий кўчаларда мушук ва итларинг учраши ва уларнинг инсонлардан чўчимай юриши оддий ҳолат экан. Сиз уларга яқин боришингиз, бемалол эркалатишингиз ёки бирор егулик билан меҳмон қилишингиз мумкин.\nКўчаларнинг ҳар ер, ҳар ерида эса уларнинг овқатланиши учун махсус идишчалар ҳам ўрнатиб қўйилган. Эътибор бериб қарасак, итларнинг қулоқларидан бирида нимадир тақиб қўйилган. Бизга ҳамроҳлик қилган гиднинг тушунтиришича, бу белги ҳайвонларнинг давлат ҳимоясида эканлигини билдирар экан.\nПастқамгина, аммо байроқ илинган кулбалар\nЭнди одамни чин дилдан ҳавасини келтирадиган жиҳат ҳақида гапирмоқчиман. Туркия байроқлар мамлакати: кўчалар, бинолар, дўконлар ва ҳатто сотиб олаётган кичик эсдалик буюмларигача мамлакат байроғи туширилган. У ҳам майли, ҳар бир аҳоли хонадонлари эшиклари олдида ҳам юрт байроғи илиб қўйилгани ҳайратимизни оширди. Саёҳатимиз давомида шаҳарнинг чекка ҳудудларига автобусда борар эканмиз, оддийгина, пастқамгина уйларнинг кириш эшикларида ҳам Туркия байроғи осиб қўйилганига гувоҳ бўлдик. Ана ватанпарварлик деймиз, ҳавасда.\nТуркияда ҳаммаси турк тилида\nБугун ҳар қандай бизнеснинг ярим ривожи унинг яхши рекламаси билан баҳоланади. Истанбул, Каппадокия ёки Анталия кўчаларини кезар экансиз, турли нарса-буюмларнию, янгича хизматларни таклиф қилаётган реклама баннерларига кўзингиз тушади. Бу нормал ҳолат, бироқ, сиз Туркияда барча ёзувларни фақат турк тилида кўрасиз. Ва, ҳатто сиз сон-саноқсиз турк тилида ёзилган ёзув ва баннерларни ўқиб бориш орқали бу тилда яхшигина сўзлай бошлашингиз ҳам мумкин. Гарчи, сиз сайёҳларнинг энг гавжум кўчасида бўлсангиз ҳам турк тилида барчасини ўқишингиз ва тушунишингиз керак. Бу эса ўз тилига нисбатан олий даражадаги ҳурмат, бизнингча.\n"Ўзбекмисиз? Ўзбеклар бизнинг қардошимиз"\nБиз саёҳатимиз давомида кўплаб гўшаларда бўлдик, аммо тан олиб айтиш керакки, туркларнинг биз билан муносабати ва сўзлашувида деярли қийналмадик. Таржимон шарт бўлмади. Савдо дўконлари ва бозорларини айландик, маҳаллий аҳоли билан мулоқотлар қилдик. Биринчи жумламизданоқ, "Ўзбекмисиз?" дея сўраб қолишади. Биз ҳам кўзларим ёниб, "Ҳа" дея ғурурланамиз. Ўнг қўлини чап кўксига уриб, "Ўзбек менинг қардошим" дейди турклар ва юзларида табассум билан янада илиқроқ муносабатда бўлишади.\nАна шундай ҳайрат ва таассуротларни олгач эса бу диёрга яна боргинг келаверади.\nФарида Эгамбердиева, Тошкент -Истанбул-Каппадокия-Анталия-Тошкент\nБайден афғонистонлик қочқинларга молиявий ёрдам учун рухсат берди\nАфғонистонлик қирғизлар Қирғизистонга олиб келинади — Садир Жапаров\nНью Йоркдаги саёҳат журнали "Travel + Leisure"нинг бу йилги "Дунёнинг энг яхшилари мукофоти" танловида минглаб одамлар Истанбулни энг яхши шаҳар сифатида танлади. Бу Туркиянинг Маданият...


Лавров Путин ва Трампнинг учрашуви қачон бўлишига ойдинлик киритди\n00:14 / 30.03.2017\nРоссия ва АҚШ президентлари Владимир Путин ва Дональд Трамп учрашуви томонларга қулай бўлган вақтда бўлиб ўтади, деб айтди Россия ташқи ишлар вазири Сергей Лавров.\nПутин ва Трамп АҚШдаги сайловлардан кейин телефон орқали мулоқот қилишган. "Улар яхши суҳбатлашишганди, муносабатларимиздаги асосий муаммолар ва албатта, халқаро муаммоларни муҳокама қилишган. Улар келгусида ҳам алоқада бўлишга келишиб олгандилар", деб айтган Лавров The National Interest журналига берган интервьюсида.\nЛавров икки давлат президентлари Трамп ўз лавозимига киришгач яна бир маротаба телефон орқали суҳбатлашганини эслатиб ўтди.\n"Улар биз жаноб Рекс Тиллерсон (АҚШ давлат котиби) билан кун тартибида турган масалаларни ҳамда икки давлат ва икки етакчи учун қулай бўлган вақтда бўлиб ўтадиган президентлар учрашувига тайёргарлик масаласини батафсил муҳокама қилишимизга келишиб олишган", деб таъкидлаб ўтди Лавров.\nАввалроқ Путин ва Трамп июлда Гамбургда ўтадиган G20 саммитида учрашишлари мумкинлиги маълум қилинганди. Бироқ ушбу масала бўйича аниқ келишувлар бўлмаган.


“Вестерн Юнион” мижозларни талашга кўмаклашмоқда...ми?\nhttp://tbn0.google.com/images?q=tbn:jyXx6Dj0L7RojM:http://lh6.google.com/congpengzi1975/RxMZgy4XRgI/AAAAAAAAAsc/jpXpZxM6ugo/s800/western%2520union.jpg “Ponauz.info” сайти тарқатган хабарга кўра, Ўзбекистон Миллий хавфсизлик хизмати мамлакат фуқароларига хориждан келаётган пул жўнатмаларини синчковлик билан текширмоқда.\nМижоз омонати ҳақида сир сақлаши лозим бўлган “Вестерн Юнион” банки Ўзбекистон ички ишлар ходимларига ташқаридан келаëтган пул жўнатмалари ҳақида маълумотлар бермоқда. Бу маълумотлар баъзан эркин журналистларга қарши судда далил сифатида қўлланилган.\nЎзбекистонлик инсон ҳуқуқлари фаоли Умида Ниëзова 2007 йилда қамоққа олинишидан сал олдин “Вестерн Юнион”дан пул олганликда айбланиб сўроқ қилинган эди. “Вестерн Юнион” берган рўйхатдагиларнинг кейинги тақдири маълум – Алишер Таксанов, Наталья Бушуева каби журналистлар мамлакатни тарк қилди, У.Ниëзова қамоқ жазоси олди.\nАйни пайтда чет элдан келаëтган пул жўнатмаларидан улуш олиш илинжида бўлган ўзбек мулозимлари энди ўз назарини мардикорлар ишлаб топган пулга қаратмоқда. Молиявий амалиëтларни амалга оширган шахснинг исм-фамилияси банк сири ҳисобланади. Бу сирни ҳуқуқ-тартибот ëки бошқа идораларга тақдим этиш бошқа давлатларда бўлгани каби Ўзбекистонда ҳам мижозга хиёнат ҳисобланади.\n“Ponauz.info” сайти хабарига ишонадиган бўлинса, Ўзбекистонда мижозга хиёнат қилиш оддий ҳолга айланган кўринади. Сайт хориждан келаëтган пул жўнатмалари ҳақидаги барча маълумотлар милиция ходимлари қўлига келиб тушаëтгани ва ўзбек милицияси чет элдан келаëтган пул жўнатмаларидан улуш олаëтгани ҳақида ëзади.\n“Жўнатган пулларим милиция қўлига тушмаслиги учун ҳаракат қиламан,- дейди хорижда истиқомат қилувчи Дилфуза исмли қиз. - Бир хиллари ҳатто пулини ҳам ола олмайди. Масалан, синглим “Вестерн Юнион” орқали жўнатади. “Вестерн Юнион” эса ўз мижозларининг сирларини МХХга айтади. “Вестерн Юнион” МХХ билан ҳамкорликда ишлаяпти”.\nДилфузанинг айтишича, ўз мижозлари ҳақидаги маълумотларни милицияга бераëтган банклар ўз низомлари ва банк сири ҳақидаги келишувларга зид иш қилмоқда.\n“Вестерн Юнион” билан Ўзбекистонда “Ҳамкорбанк” биргаликда иш юритади. Банк вакили “Озодлик” мухбири билан суҳбатда “гумон остида бўлган ва исми рўйхатга киритилган кишиларнинг пул жўнатмалари ҳақида муттасил милицияга хабар етказиб турилиши ва бунга банкнинг ҳаққи бор”лигини таъкидлади.\n“Хавфсизликни таъминлаш учун банкнинг текширишга ҳаққи бор. Шубҳа бўлганда текширади, холос. Рўйхатдагилар қаторида бўлса текширади”,- дейди вакил.\n“Ҳамкорбанк” вакилининг айтишича, шубҳали мижозлар рўйхати Ўзбекистон Миллий хавфсизлик хизматидан туширилади. Аммо кейинроқ “Озодлик”ка маълум бўлишича, бу рўйхат қўпорувчиликка қарши кураш департаменти тарафидан тузилган.\nБу ҳақда гапирган исми ошкор қилинишини истамаган манба: “Ҳозир ҳамма банклар департаментга қарайди. Буни фақат департамент қилиши мумкин, ўшанда ҳам асос бўлса. Дейлик, бирорта диний экстремистик оқим аъзоси бўлса ва ташқаридан туриб пул жўнатиб, бу ерда кимнидир моддий жиҳатдан қўллаб-қувватлаëтган бўлса”,- деди.\nЖурналист Зокиржон Иброҳимов сўзларига кўра, пул жўнатмалари билан шуғулланиш ўрнига ўз мижозлари устидан чақимчилик қилаëтган банк ҳаракатлари боис, қанча журналистларнинг тақдири қил устида қолди.\n“Сиëсий сабаблар билан чет элга чиқиб кетганларнинг жўнатма пулларини назорат қилиши табиий. Чунки уларни нимададир айблашда асос керак. Кўпчиликни чет эл ташкилотида ишлайди, деб солиқ тўламасликда айблаш шулар қаторида. Бундай воқеа ўтган йили Наталья Бушуева билан бўлган эди. Шунга ўхшаш ҳолатлардан фойдаланиш учун булар пул жўнатмаларини назоратини ўз қўлида ушлаб турган бўлиши мумкин”,- деди З.Иброҳимов.\nКейинги пайтда айни масаланинг яна бир қирраси юзага чиқди. Буюк Британияда истиқомат қиладиган Аҳмаджон ака ўзининг Хоразм вилояти Боғот туманидаги қариндоши Ўғилжон Эломоновага пул юборган. Ҳали пул етиб бормасиданоқ Ўғилжон опанинг уйига Боғот тумани милицияси жиноят қидирув инспектори Фахриддин Абдуллаев келиб: “Эрингиз Англиядан доллар юбораётганидан хабаримиз бор. Ҳозироқ улушимизни беринг, бўлмаса ëмон бўлади”, деб қўрқитган.\nАйни ҳолат Ўзбекистоннинг турли бурчакларида бирдай юз бераëтгани аниқланди.\nЗокиржон Иброҳимов бу ҳолатни Ўзбекистондаги иқтисодий вазият билан изоҳлайди.\n“Шу даражага бориб етдики, Россия, Қозоғистон ëки бошқа жойда ишлаб пешона тери билан пул топиб жўнатаëтган мардикорлар пулига ҳам шерик бўлмоқчи булар”,- дейди журналист.\nДилфуза эса ўз низомига амал қилмасдан мустабидлар билан иш бирлиги қилаëтган банклар ҳақида жамоатчиликни хабардор қилиш керак, деб ҳисоблайди.\nЭнг камтар ҳисобларга кўра, Ўзбекистон ташқарисидаги мардикорлардан йилига миллиардлаб доллар маблағ кириб келмоқда. Бу маблағнинг бир қисми Ўзбекистондаги миллий хавфсизлик ва милиция ходимлари тарафидан ўзлаштирилаëтгани ҳам бугунги кун манзарасидир.


Арманистон ва Озарбайжон чегарасида отишма юз берди 15-09-2021, 08:43 | Zamin.uz\n16:00 / 28.07.2021\n28 июлга ўтар кечаси Арманистон ва Озарбайжон чегарасида отишма бўлиб ўтди, оқибатда камида уч киши ҳалок бўлди. Отишма Арманистоннинг Гегаркуник вилояти ва Озарбайжоннинг Келбажар тумани ўртасидаги чегарада бошланган, деб ёзади Meduza.\nАрманистон Мудофаа вазирлигининг таъкидлашича, жанговар ҳаракатларни Озарбайжон бошлаган, улар «олдинга силжиш учун қулай шароит яратиб, ўз позициясини яхшилашга ҳаракат қилмоқда».\nВазирлик маълумотларига кўра, уч нафар арман аскари ҳалок бўлган, яна икки нафари яраланган. Вазирликда таъкидланишича, Озарбайжон ҳужумни Москвадаги Россия—Арманистон музокаралари олдидан бошлаган.\nЎз навбатида, Озарбайжон Мудофаа вазирлиги ҳужумни Арманистон қуролли кучлари бошлагани, улар «ўқотар қуроллар ва гранатомётлардан Озарбайжон армиясининг позицияларини шиддат билан ўққа тутгани»ни айтди. Икки озарбайжонлик аскар яраланган. Озарбайжон Арманистонни «давлат чегарасини делимитация қилиш бўйича музокараларни бошлашга» чақирди.\nШунингдек, Озарбайжон Мудофаа вазирлиги Россиянинг Арманистон билан чегарада ўт очишни маҳаллий вақт билан соат 10:00 дан (Тошкент вақти билан соат 11:00) тўхтатиш тўғрисидаги таклифини қабул қилгани ҳақида хабар берди. Вазирликдагиларнинг таъкидлашича, шунга қарамай, Арманистон Озарбайжон позицияларини ўққа тутишда давом этмоқда.\nАрманистон Мудофаа вазирлигининг хабар беришича, эрталаб соат 09:20 да (Тошкент вақти билан 10:20) Озарбайжон бўлинмалари дастлабки ҳолатга қайтарилганди, шундан сўнг ҳам отишма давом этган.\n2020 йил кузида Тоғли Қорабоғ атрофида кузатилган Арманистон ҳамда Озарбайжон ҳарбийларининг қуролли тўқнашувларидан кейин Тоғли Қорабоғга қарши еттита туман Боку ихтиёрига ўтган Сюникск ва Гегаркун вилоятлари арманларнинг озарбайжонлар билан чегара ҳудуди деб ҳисоблана бошланган. Вазият 2021 йил 12 майда яна кескинлашган. Шундан буён икки томон янги қуролли тўқнашувлар, кўнгилсиз ҳодисалар содир бўлаётгани ҳақида хабар бериб турибди.\nЧегарада вазият ёмонлашганидан сўнг, Арманистон Россиядан ҳарбий ёрдам сўради. Июнь ойида Арманистон бош вазири Никол Пашинян Москва билан Россия чегарачиларини Озарбайжон чегарасида жойлаштириш масаласини муҳокама қилганини айтди.\n16 июль куни Озарбайжон Мудофаа вазирлиги Арманистон ҳудудидан мамлакат қуролли кучларининг позициясига ўт очилганини ва мазкур ҳаракатга жавоб қайтарилганини маълум қилди. Шунингдек, Озарбайжон президенти Илҳом Алиев Арманистонга тинчлик шартномаси имзолашни яна бир бор таклиф қилгани ҳақида хабар берилди. “Замин” янгиликларини “Youtube”да кузатиб боринг\nЯнгиликлар » Дунё » Арманистон ва Озарбайжон чегарасида отишма юз берди


Пестицидлар - Бу нима? - Онлайн Тиббий Энциклопедия MedLife.Uz\nПестицидлар [лот. pestis – мараз, caedo – ўлдираман], заҳарли кимёвий моддалар – ўсимлик зараркунандалари ва касалликлари, бегона ўтлар, шунингдек, ёғоч, пахта толаси маҳсулотлари, жун, тери зараркунандалари, уй ҳайвонларининг хавфли касалликлари қ ўзғатувчиларига қарши курашишда фойдаланиладиган кимёвий моддалар. Шунингдек, оқсиллар, гиббереллинлар, дефолиантлар, дескантлар, ретрадантлар ҳам пестицидларга киритилади. Пестицидлар тирик организмлар ҳужайраларига кириб уларнинг физик ва кимёвий хусусиятларини ўзгартиради. Ҳужайранинг оқсил ва бошқа(лар) моддалари билан кимёвий реакцияга киришиб, уларни чўкмага туширади, ферментлар фаоллигини заифлаштиради, модда алмашинуви жараёнини бузади ва ҳужайрани ҳалокатга олиб келади.\nПестицидлар қўлланиш объекти, организм ичига кириш йўли, таъсир қилиш характери ва кимёвий таркибига кўра таснифланади. Қандай зарарли организмга қарши ишлатилиши, яъни қўлланиш объектга қараб, пестицидлар қуйидаги турларга бўлинади: инсектицидлар – ҳашаротларни кириб ташлайдиган воситалар; антифидантлар – ўсимликлар ва материалларни зараркунандлардан сақлайдиган моддалар; акарицидлар – ўсимликхўр каналарга; нематицидлар – ўсимлик нематодаларига; лимацидлар – шиллиқ куртларга; родентицидлар – кемирувчиларга; фунгицидлар – замбуруғлар қўзғатувчи касалликларга: бактерицидлар – бактерияларга; гербицидлар – қишлоқ хўжалиги экинлари орасидаги бегона ўтларга; арборицидлар – бута ва чала бута ўсимликларга қарши қўлланиладиган воситалар; аттрактантлар – ҳашаротларни жалб қилувчилар, репеллентлар – ҳашарот ва куларни чўчитадиган моддалар, альгицидлар – сувўтларга қарши қўлланиладиган препаратлар ва ҳ. к. Комплекс таъсир кучига эга бўлган пестицидлар ҳам бор. Масалан, уруғликни дорилашда ишлатиладиган пестицидлар фунгицид, бактерицид, инсектицид ва бошқа(лар) вазифаларни бажариши мумкин.\nПестицидларнинг организм ичига кириш йўли ва таъсир қилиш характерига кўра таснифлашга зраркунандаларнинг озиқланиши асос бўлади. Масалан, кемирувчи оғиз аппаратига эга бўлган ҳашаротлар (чигирткалар, қўнғиз личинкалари ва етук шакллари, капалак қуртлари)га моддалар уларнинг оғзи орқали ичига тушганида, сачиб-сўрувчи оғиз аппаратли ҳашарот (ўсимлик битлари, қандалар)га эса заҳарли воситалар улар танасига текканида, яъни тери қоплами орқали (сиртдан таъсир қилувчи пестицидлар) таъсир қилади; буғ ё газ ҳолидаги заҳарли кимёвий моддалар нафас йўллари орқали, шунингдек, ўсимлик ёки ҳайвон шираси билан озиқланадган ҳашаротлар тўқимасига осонгина сингиб, заҳарлайди.\nПестицидлар бегона ўтлар, касалликлар ва зараркнандаларга қарши курашда энг самарали усуллардан ҳисобланади. Пестицидлар органик ва ноорганик бирикмаларнинг турли синфларига мансуб. Уларнинг кўпчилиги сунъий йўл билан олинади. Энг муқим пестицидлар хлорорганик ва фосфорорганик бирикмалар, карбамин кислота қосилалари, ўсимликлардан олинадиган (пиретроидлар), триазинлар киради. Анорганик пестицидлардан мис, олтингугурт ва бошқа(лар) элементларнинг бирикмаларини кўрсатиш мумкин. Хлорорганик пестицидлар универсаллик билан афзалдир. Улар жуда кўп тур зараркунандаларни йўқ қилади, таъсир кучи узоқ муддат сақланади ва иссикконли ҳайвонлар учун хавфи кам. Хлорорганик пестицидларнинг камчилиги уларнинг ташқи муҳит, тупроқ, ўсимлик ва сувда кимёвий жиҳатдан барқарорлиги, яъни узоқ вақтгача парчаланмай сақланиб туришидир. Бу эса препарат қолдиқларининг ўсимлик маҳсулотлари ва ҳайвон организми таркибида йиғилиб қолишга олиб келиши мумкин. ДДТ каби жуда барқарор препаратлардан фойдаланиш май қилинган. Фосфорорганик пестицидлар юқори биологик фаолликка эга. Бу бирикмалар ўсимлик ичига сингиб кириш ва заҳар кучини анча вақт сақлаб туриш хусусияти билан бошқалардан ажралиб туради. Баъзилари барг ёки илдиз орқали сингиб, озиқ моддалари эритмаси билан бирга ўсимлик томирлари тизими бўйлаб тарқалади. Бундан ўсимлик шираси билан озиқланган зараркунандалар заҳарланиб нобуд бўлади; бу бирикмалар ичдан таъсир қилувчи препаратлар деб аталади. Бошқа гуруҳ моддалари ўсимлик тўқималарига юза сингиб, Томирлар орқали тарқалмайди ва қисман сингувчи препаратлар деб аталади. Булар организм ичида тана юзасидагига нисбатан кўпроқ барқарор сақланади ва баргнинг ишлов берилмаган орқа қисмидаги зараркунандаларни ҳам нобуд қилади. Фосфорорганик пестицидларга мансуб инсектицилар, фунгицидлар, нематоцидлар ва гербицилар бор. Деҳқончиликда бундай инсектицид ва акарицидлардан фосфамид (БИ-58), фозалон, карбофос, золон ва бошқа(лар)дан кўп фойдаланилади.\nСинтетик пиретроидлар бир неча тур ўсимлик йўлларидан олинадиган пиретрум моддасининг аналогидир. Кейинги йилларда пиретроидлардан кўпгина ўсимликларни зраркунандалардан ҳимоя қилишда кўп фойдаланилмоқда. Бу бирикмалар танлаб таъсир қилиш хусусиятига эга. Улардан жуда кам (бир гектарга бир неча грамм таъсир қилувчи модда ҳисобида) сарф қилинганида ҳам заракунандаларга самарали таъсир кўрсатади. Ўзбекистонда синтетик пиретроидлардан амбуш, цимбуш, рипкорд, сумицидин, децис ва бошқа(лар)ни қўллашга рухсат берилган. Олтингугуртли пестицидлар оддий олтингугурт (олтингурурт кукуни, колоидли олтингугурт, оҳак-олтингугурт қайнатмаси ва бошқа(лар)) асосида ишлаб чиқарилади; бундан ташқари, Олтингугуртли органик бирикмалар ҳам мавжуд.\nПестицидлар намланадиган кукунлар, эмульсияланинг концентратлари, пасталар, гранулалар, дўстлар, аэрозоллар, сувли эритмалар, эрувчан кукунлар ва бошқа(лар) кўринишида ишлаб чиқарилади. Шу билан бирга, уларнинг таркибида бошқа кўшимча компонентлар ҳам (суюлтирадиган, тўлдирадиган) учрайди.\nПестицидлар пуркаш, чанглатиш, фумигация ва бошқа усулларда қўлланади. Айрим ҳолларда пестицидлар лардан нотўғри фойдаланиш флора, фауна, қишлоқ хўжалиги ҳайвонлари ва одамлар учун хавфли ҳолатларни вужудга келтиради.\nПестицидларни танлашда уларнинг заҳарлилиги – кимёвий моддаларнинг организмни заҳарлаш хусусиятига катта аҳамият берилади. Заҳарллик даражаси – дозалар, яъни модданинг организм ҳаёт фаолиятини бузадиган ёки нобуд қиладиган (тажрибадаги ҳайвонларнинг ўртача ҳар кг вазнига тўғри келадиган мг китобидаги заҳарли модда) миқдори билан белгиланади. Пестицидларнинг заҳарлилиги, одатда, тажрибадаги бир гуруҳ ҳайвон (каламуш, сичқон) маълум қисмининг нобуд бўлиши билан сарфланган дозани қиёслаб аниқланади. Пестицидларнинг бундай дозалари ЎД50 (тажрибадаги ҳайвонларнинг 50 % ни ўлдирадиган доза) белгиси билан ифодаланади. Қабул қилинган таснифга кўра, пестицидлар заҳарлилиги шартли равишда 4 гуруҳга бўлинган: ўта заҳарли (ЎД50 50 мг/кг гала); заҳари кучли (ЎД50 50-200 мг/кг); ўртача заҳарли (ЎД50 200-1000 мг/кг), заҳарлилик даражаси паст бўлган пестицидлар (ЎД50 1000 мг/кг дан ортиқ).\nПестицидларнинг расмий тавсия қилинган доза ёки концентрациясидан ортиқ олинганда, қўллаш усули ҳамда муддати нотўғри танланганда, шунингдек, иқлим шароитлари ҳисобга олимаганда улар ўсимликнинг куйишига, гулчаги ҳаётчанлигининг пасайишига, уруғчининг нобуд бўлишига ва натижада ҳосилнинг камайишига сабаб бўлади. Ўсимликлар пестицидлар билан ифлосланиши, меваси эса бадбўй ҳид ва ёқимсиз мазага эга бўлиб қолиши, шунингдек, ўсимлик сиртида бу моддалар одам ва ҳайвонлар учун хавфли миқдорда тўпланиши мумкин. Пестицидларнинг мунтазам қўлланиши туфайли, кўпинча, зарарли организмларда уларга нисбатан чидамлилик вужудга келади. Зараркунандаларнинг маълум П. га чидамли ирқларининг вужудга келмаслиги учун ҳар бир зараркунандага қарши мўлжалланган препаратлар тури кўп бўлиши ва улар алмашлаб қўлланилиши керак. Пестицидларнинг одам, ҳайвон, ўсимлик, сув ва умуман атроф муҳитга салбий таъсирининг олдини олиш учун уларни қўллашда фақатгина зараркунандага эмас, балки биоценозта ҳам таъсирини, яъни окибатини олдиндан ҳисобга олиш керак. Пестицидлар зараркунадаларни йўқ қилиб юбориш воситасидан улар сонини тартибга солиб турадиган воситаларга айланиши керак.\nАмалда фойдаланилаётган ва и. ч. га тавсия этиладиган П. республика Қишлоқ ва сув хўжалиги вазирлиги ҳузуридаги махсус комиссия томонидан ўрганиб чиқилади ва фойдаланишга тавсия этилади.


Ҳалок бўлган тожик йигити насронийларни хайратда қолдирган эди 1 429\nМарказий Осиёлик меҳнат муҳожирлари ОАВларнинг сайъи ҳаракатлари билан душман қиёфасига эга бўлган бўлса ҳам улар оддий ҳаётда ўзларининг инсоний сифатлари билан бошқаларнинг, бегоналарнинг мусибатларига бефарқ эмаслиги, яхшилик қилишга ҳозирлиги ва ёрдам беришга доим шай туриши билан ажралиб турадилар. Бироқ «келгиндилар» тарафидан қилинаётган беҳисоб яхшиликлар одатда матбуотда ёритилиши форматига тушавермайди.\n– Иван эсингдами? – деб сўради яқинда фаррошимиз бўлган бир тожик йигит.\n– Иван… Иванми…\n– Анавучи, нариги уйда ишлаган, қариндошим бор-ку, – деб тушунтириб кетди йигит.\n– У ҳалок бўлди, – деди танишим. – Уйланиш учун уйига кетган эди ва ҳалок бўлди. Бир қизга нотаниш одамлар шилқимлик қилишган. Қизни ҳимоя қилмоқчи бўлганида, унга пичоқ уришган…\n…Иван… Аслида мен уни унчалик танимас эдим. Узоқдан билардим, халос. Ўзи ишини қилиб кўча супириб юрарди, ўзича… Мен ўнлаб тожик фаррошлар орасидан уни алоҳида ажратиб турадиган тарафини билмас эдим.\nБир воқеа содир бўлганича. Бу воқеа икки йил олдин бўлган эди…\nСартарошхонадан уйга келаётган эдим. Ўзимча энг гўзал хоним бўлиб – таралган соч, маникюр. Кайфият аъло. Биз аёлларга бундан ортиқ яна қандай бахт керак.\nМен, бунга аҳамият бермай ёнидан ўтиб кетаверардим, аммо шу ерда турганларнинг биттаси бўлган қўшним: «Мана, Лена черковга боради, ва у айтади нима қилишим кераклигини. Лен қаравор, у тиркми, ўзи?» деди.\nТўхташга тўғри келди. «Черков шанини» шарманда қилмаслигим керак-ку, ахир. Бироқ, ростини айтсам, янги маникюрим билан ифлос ва қайт қилиб ётган эркак ҳолидан хабар олгим келмади. Менимча, шу ердаги бошқалар ҳам уни туртию кўришни истамас эди.\n– Одам дегани шунчалик ҳам бўкиб ичадими? – деб жаҳл қилди қўшним.\n– Чўчқа, чўчқалигини қиладида, – деб қўшимча қилди, шу ердан ўтиб бораётган бир аёл.\n– Келинглар тез ёрдам чақирамиз, – деди яна биттаси.\n– Қани чақирайлик, – дедим хурсандчилик билан ва подъездга қараб юра бошладим, уйга кириб кетмоқчи эдим.\nШу вақт фаррош «Иван» келиб қолди. Шу ердан ўтиб бораётган экан.\n– Ҳозир мен қараб кўраман.\n– Тирик экан! – деб хурсанд бўлиб кетди фаррош. – Балки телефони бордир. Эй, телефонингиз борми?\n– ЭЭЭ… телефонни нима қиласан, деб гумон оҳангида бир овоздан биз – кузатувчилар уни тергаб қўйдик.\n– Балки, унинг қариндошлари бордир. Олиб кетар.\n– Аааа, дедик чуқур маъно оҳангида. Ва ҳар эҳтимолга қарши шу ерда туравердик.\n– Эҳтиёт бўл, унинг кийимлари ифлос, нажаси сенга ҳам тегиб кетмасин, – деди «Тез ёрдам» чақирамизми деган одам. – Умуман олганда мард экансан!\n– Ёрдам беринглар деб Аллоҳ айтган…\nУмуман айтганда ҳаммаси яхшилик билан тугади. Бўри ҳам тўқ, қўйлар ҳам бутун. Қўлимизни ҳам ифлослантирмадик ва яқинимиз қанчалик сассиқ ва ярамас бўлса ҳам уни ташлаб кетмадик…\nИван исмлик тожик йигити ташлаб кетмади. Бироқ биз ёнида турдик-ку…\n– Ҳаммаси жойидами? Анаву алкаш қалай?\n– Яхши, бироқ у алкаш эмас. У умуман ичмас экан. Қандайдир олим экан. Хотини ўлган экан. Ўша куни дафн қилибди.\nҲалиги эркак ўзига келгач, Иванни топган, пул бериб: «Аслида мен сенларга ўхшаганларни хуш кўрмайман. Ҳаммаларингни келгинди деб ўйлардим. Бироқ раҳмат сенга», дебди.\nВа катта самимият ила қўлини чўзибди. Буларни эслаб иван роса хурсанд бўлди. Олим одам ўша инжилда айтилган яқинлардан бўлган фаррошнинг қўлини ҳар куни олавермаса керак…\n– Мана… Иван ҳалок бўлди. Афсус, – деди фаррош дўстим. – Бир қизни ҳимоя қилмоқчи бўлганди.\n– Ҳа, – деб ўйладим, – у яна ёнидан ўтиб кета олмабдида. Яхшилигини аямайдиган тожикларнинг мард йигити. Аллоҳ таоло буюриган бўлса керакда…\nВа қалбим қайғуга тўла бошлади…\nИнтернетдан Абу Муслим таржимаси.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Россиялик 90 ёшли кампир ижтимоий тармоқ юлдузига айланди\t10:30, 01 ноябрь 2016\tРоссиялик 90 ёшли бувижон хотиралар ёзиш ва Instagram кузатувчилари билан мулоқотда бўлишни жуда хуш кўради, деб ёзади “Lady.mail.ru” нашри. Челябинск вилояти Магнитогорск шаҳрида яшовчи 90 ёшли Раиса Гладских набирасининг ёрдами билан ижтимоий тармоқдан фойдаланишни ўрганиб, Instagram да ўз аккаунтини очди ва машҳурликка эришди. Кампир шахсий блогида ўз хотиралари ва ҳаётидаги энг муҳим воқеалар билан ўртоқлашади. Раиса буви ўз саҳифасига фотосуратларини жойлаштиради, шахсий фикрларини, хотираларини ёзиб қолдиради. Бундан ташқари, барча фойдаланувчиларнинг изоҳларини ўқиб, уларга жавоб ёзади. Ижтимоий тармоқ сарҳадларида сайр қилишда кампирга неваралари ёрдам беради, улардан бири профессионал фотосуратчидир.


Паралимпиячиларимиз Лондондаги Жаҳон Чемпионатини олтин медал билан бошлади\n15 июль,2017, 19:43 536\nБугун Лондон-2017 Жаҳон Ченпионатида эркаклар ўртасида енгил атлетиканинг диск отиш тури бўйича иштирок этган ҳамюртимиз Ҳуснуддин Норбеков 54.73 натижаси билан олтин медални қўлга киритди ва иккинчи маротаба Жаҳон чемпиони унвонини қўлга киритди.\nБундан олдин 2015 йил Қатар пойтахти Доҳа шахрида бўлиб ўтган пара-енгил атлетика Жаҳон чемпионатида хам Хуснуддин Норбеков 53.81 натижаси билан Жахон чемпиони бўлган эди. Эндиликда Ҳуснуддин Норбеков 23 июль куни ядро улоқтириш бўйича иштирок этади.\nЭслатиб ўтамиз мазкур чемпионат 10 кун давом этади ва 1056та спортчилар 213та медалли ўринлар учун куч синашадилар. Шулар орасида ҳамюртларимиздан 7 нафари ядро улоқтириш, найза отиш, югуриш, узунликга сакраш мусобақаларида иштирок этадилар.\nПара-атлетика бўйича ЖЧ: Уч кунда 2 та олтин 865 17.07.2017\nТеглар: Лондон пара-атлетика ЖЧ


Бухородан ўғирланган ноёб битикли кошин Буюк Британиядадан ўз жойига қайтарилади - Darakchi\nБухородан ўғирланган ноёб битикли кошин Буюк Британиядадан ўз жойига қайтарилади\nМОЗИЙДАН САДО 25.01.2019, 20:42\nВобкентдаги “Чашмаи Айюб” мақбараси пештоқидан бундан 8 йил (!) аввал ўғирлаб кетилган ноёб кошин ўз жойига қайтарилади.\nТарихга назар соладиган бўлсак, IX-XII асрларда Мовароуннаҳрда илм-фан, маънавият ниҳоятда ривож топганини кўрамиз. Шу сабабли, бу давр дунё мутафаккирлари, илм аҳли томонидан шарқнинг Уйғониш даври деб юритилади.\nXIII асрнинг бошида Мовароуннаҳр, Хуросон ва Хоразмни вайронага айлантирган мўғуллар ҳужуми Уйғониш даври тамаддунига қақшатқич зарба берди. Шаҳар ва қўрғонлар, сарой ва ёдгорликлар, сув иншоотлари, кўприклар вайрон этилди, кўплаб халқлар, олиму фузало қирғин қилинди. Алломалар турли ўлкаларга тарқаб кетдилар. Мўғуллар босқини даврида таназзулга учраган ўлкамиз маданиятининг айрим соҳалари кейинчалик қайта жонлана бошлади. Шаҳар харобалари қайта тикланиб, тарихий тарҳи асосида масжид, мадраса, хонақоҳ ва мақбаралар қуришга киришилди.\nҚадим Бухорога олиб борувчи карвон йўллари чорраҳасида, ҳозирги Вобкент тумани ҳудудида жойлашган Харгўш ва Хайробод қишлоқлари орасидаги кўҳна қабристон ёнида қурилган, бизгача сақланиб қолган “Чашмаи Айюб” мақбараси ҳам ана шу давр меъморчилигининг ноёб намуналаридан бири ҳисобланади.\nМақбара кечмишига назар ташласак, ушбу ёдгорликнинг “Чашмаи Айюб” деб номланишининг ўзи ҳам бир тарих. Бу ерда замин остидан чиққан шифобахш чашма улуғланиб, машҳур пайғамбар Айюб алайҳиссалом номи билан боғланган. Ривоятларга кўра, Айюб алайҳиссалом Бухорога келган. У муборак зот ҳассасини қаерга урсалар, шу ердан булоқ отилиб чиққан экан. Мазкур чашмага ҳам у кишининг ҳассаси теккан жой сифатида нисбат берилади.\n“Чашмаи Айюб” мақбарасида милодий 1017 йилда вафот этган ҳадисшунос олим Абу Саъд ал-Харжуший дафн этилган. Тарихий маълумотларга кўра, ушбу мақбара яқинида масжид ва дарвешлар хонақоси ҳам бўлган. Ёдгорлик атрофидаги қабристон кейинчалик халқнинг у кишига юксак эътиқоди туфайли юзага келган.\nМақбара асрлар давомида қанчадан-қанча талон-торож, тўс-тўполонларни бошдан кечирган. Айниқса, мустабид шўролар даврида буткул унутилиб, эътиборсиз қолдирилганлиги боис ташландиқ ҳолга келиб қолганди. Бир сўз билан айтганда, ўтган 800 йиллик тарихий давр “Чашмаи Айюб”нинг умумий ҳолатига таъсир кўрсатмасдан қолмади. Ёдгорликнинг фақат пештоқ қисми ҳамда унга туташ деворнинг бир бўлаги бизгача етиб келган, холос.\nМазкур ноёб обида пештоқига битилган муқаддас ёзувнинг бир парчаси бундан 8 йил муқаддам бир гуруҳ кимсалар томонидан таъмирлаш ишлари баҳонасида ўғирлаб кетилган.\nЎтган вақт ичида мамлакатимиз ҳуқуқ-тартибот идоралари мазкур ўғирлаб кетилган кошинни топиш ва айбдорларни жазога тортиш юзасидан тегишли тезкор-қидирув тадбирларини амалга оширди. Натижада жиноятчилар ушланиб, одил судловга тортилди.\nМаълум бўлишича, 2011 йилнинг ёз ойларида З.Г. томонидан ёлланган ишчилар ёрдамида ёдгорлик пештоқидаги “Пайғамбар алайҳиссалом айтдилар: Авваллари сизларни қабрларни зиёрат қилишдан қайтарган эдим. Бас, энди уларни зиёрат қилаверинглар”. Бу иморат ҳижрий олти юз бешинчи йили қад ростлаган”, дея араб ёзувида битилган ҳикматли жумланинг “олти юз бешинчи” рақами битилган кошин бўлаги ўғирланиб, ёдгорликка шикаст етказилган. Уни қайта реставрация қилиш баҳонасида, ўғирлик эканини сездирмай, Тошкент шаҳрига олиб келишган ва кошин бўлаги А.А.га берилган.\nШундан сўнг кошинни туркиялик (кимлигини аниқлашнинг имкони бўлмаган) шахсга сотиш учун “Ўзбекистон ҳаво йўллари” Миллий авиакомпаниясида борт кузатувчиси бўлиб ишлаган И.А. билан жиноий тил бириктириб, қонун ҳужжатларини бузган ҳолда мамлакат ҳудудидан олиб чиқишган.\n“Чашмаи Айюб” ёдгорлигининг ўғирлаб кетилган кошин бўлаги Германия Федератив Республикаси орқали Буюк Британиянинг “Mayfair” галереясида 2017 йилда сотувга қўйилади...\nЎзбекистон Республикаси ҳукуматининг аралашуви билан кошин бўлаги республикамизга қайтарилди. Айни пайтда кошин Ўзбекистон давлат санъат музейида сақланмоқда. Яқин кунлар ичида “жаҳонгашта” кошинни Вобкентга олиб келиб, ўз жойига қўйиш режалаштирилган.\nХалқимизда “Қинғир ишнинг қийиғи қирқ йилда ҳам чиқади”, деган ҳикматли нақлбор. Жиноят содир этган кимсалар айни мана шу нақл моҳиятига эътибор қаратишганида, суднинг қора курсисига ўтиришмаган бўларди.\nХулоса ўрнида таъкидлаш лозим. “Чашмаи Айюб” мақбараси ва унга туташ кўҳна қабристон ҳудудида “Адолат” СДПнинг Олий Мажлис Қонунчилик палатасидаги фракцияси аъзоси Қодир Жўраевнинг мазкур обида атрофини ободонлаштириш ҳамда уни республикамиздаги туристик маршрутлар рўйхатига киритиш тўғрисида мутасадди ташкилотларга юборган депутатлик сўрови асосида 2017-2018 йилларда мақбара ва унга туташ ҳудудларда ободонлаштириш ишлари олиб борилди. Туризмни ривожлантириш давлат қўмитаси эса яқин орада ушбу обидани мамлакатимизнинг туристик манзилгоҳлари рўйхатига киритишни режалаштирмоқда.\nЯна бир янгилик — ЮНЕСКО ишлари бўйича Миллий комиссияси ва Маданият вазирлиги томонидан мазкур обидани “Буюк Ипак йўли дурдоналари”, деб номланган катта лойиҳанинг таркибий қисми сифатида ЮНЕСКОнинг Бутунжаҳон мероси рўйхатига киритиш учун тайёргарлик ишлари олиб борилмоқда.\nЯқинда партиядошлар билан биргаликда Хайрободга сафар уюштириб, “Чашмаи Айюб” жомеъ масжиди имом-хатиби Омон Раҳимов ва хайрободлик оқсоқоллар билан суҳбатлашдик. Улар ноёб битикли кошин топилганидан, айбдорлар ўз жазосини олаётганидан хурсанд эканликларини қайд этишди. Кошин ўз жойига қайтарилса, нур устига нур бўлар эди, дея тилак билдиришди.\nЮксак маҳорат билан бунёд этилган ушбу нодир ёдгорликни асраб-авайлаш, уни асл ҳолида қайта қуриш ва таъмирлаш, мақбара атрофида туристик инфратузилмани ривожлантириш асосий вазифаларимиздан биридир.


Президент талабалар учун арзон интернет трафиклари жорий этиш бўйича топшириқ берди – Газета.uz\nПрезидент мутасаддиларга чекка ҳудудларни ҳам интернет билан таъминлаш ҳамда талабалар учун арзонлаштирилган интернет трафикларини ажратиш бўйича топшириқ берди.\n7 август 2020, 13:37 Жамият\nЎзбекистон президенти Шавкат Мирзиёев чекка ҳудудларни ҳам тезроқ интернет билан таъминлаш ва талабалар учун арзонлаштирилган интернет трафиклари ажратиш бўйича топшириқ берди. Бу ҳақда давлат раҳбари 6 август куни олий таълим масалаларига бағишланган йиғилишда қайд этиб ўтганини ЎзА хабар қилди.\nТаъкидланишича, президентга бу таклифни Тошкент давлат шарқшунослик университети ректори Гулчеҳра Рихсиева билдирган. Унинг айтишича, пандемия сабабли ўтган йили иккинчи семестр онлайн тарзда ташкил қилингандан сўнг кўпчилик талабаларда ўзига хос таклифлар ва талаблар юзага келган. Шу боис, талабалар янги ўқув йилини бошлашда нималарга эътибор бериш ҳақида ўз таклифларини беришган.\n«Агар янги ўқув йилини биз онлайн бошлайдиган бўлсак, чекка қишлоқларни ҳам интернет билан таъминлаш масаласини ҳамда талабалар учун муҳим бўлган арзонлаштирилган интернет трафикларни ажратиш борасида мурожаат қилдим ва президентимиз тегишли мутасаддиларга бу бўйича топшириқ бердилар. Ўйлайманки, бу ҳаммамиз учун жуда ҳам қулай шароитни вужудга келтиради», — деди Гулчеҳра Рихсиева.\nЭслатиб ўтамиз, аввалроқ президент топшириғига асосан 2020/2021 ўқув йилида ОТМларга кириш имтиҳонлари Тошкент ва Нукус шаҳарлари ҳамда вилоятлар марказларидаги стадионларда кунига икки марта — ҳаво салқин вақтларда ўтказилиши белгилани ҳақида хабар берилганди.\nШунингдек, Республика Олий таълим кенгаши раиси Ўктам Умурзоқов янги ўқув йили бошланишидан юқори босқич (иккинчи босқичдан бошлаб) талабалари учун таълим жараёни онлайн тарзда олиб борилиши ҳақида маълум қилганди.


22:53 / 11.01.2018\n«Сен менга тегинма, мен сенга тегинмайман тарзида ишга салбий муносабат пайдо бўлганди. Бунга бевосита ўша даврда мудофаа тизими раҳбарлик қилган Бердиев айбдор, деб биламан. У мутлақо кераксиз қоғозбозликка берилиб кетганди, ҳарбий кадрларни тайёрлаш масаласига эса эътиборсиз бўлиб келди. Вазирга (собиқ вазир Бердиев назарда тутилмоқда - таҳр.) берилган баҳо, бутун тизими, Хавфсизлик Кенгашига берилган баҳо, ҳисобланади», деб таъкидлаган Шавкат Мирзиёев.\n«Айни пайтда ўз ишида камчиликка йўл қўйиб келган қирққа яқин ҳарбийларнинг тизимдан чиқарилгани, 36 нафар ҳарбийнинг лавозими пасайтирилгани нимадан дарак беради? Биринчи навбатда, бу ҳарбий кадрлар салоҳиятини аниқ рейтинг асосида баҳолаш тизими йўқлигини билдиради. Ҳаммаси зўр, ҳаммаси яхши... Нимаси зўр? Бундай саволга эса жавоб йўқ», деб фикр билдирган президент.